Tunku Zahrah nama puteri kedua TMJ

JOHOR BAHRU 22 April. – Sultan Johor Sultan Ibrahim Sultan Iskandar berkenan menamakan puteri kedua Tunku Mahkota Johor Tunku Ismail Sultan Ibrahim, sebagai Yang Amat Mulia Tunku Zahrah Zarith Aziyah Tunku Ismail.

Yang Dipertua Jumaah Majlis Diraja Johor Datuk Dr Abdul Rahim Ramli, mengumumkan perkara itu dalam satu kenyataan yang dikeluarkannya hari ini, sebelum dimuat naik dalam Facebook rasmi Tunku Ismail.

Menurut Abdul Rahim, isteri Tunku Ismail Che’ Puan Khaleeda Bustamam, selamat melahirkan anakanda keempat pasangan itu di Hospital Sultanah Aminah di sini, semalam.

“Jumaah Majlis Diraja Johor sukacita mengumumkan bahawa, Sultan Yang DiPertuan Bagi Negeri dan Jajahan Takluk Johor Darul Ta’zim dengan telek pandang dan limpah perkenan Tuanku dan dengan persekutuan Jumaah Majlis Diraja, menamakan puteri Tunku Mahkota Johor yang diputerakan pada 21 April 2021 bersamaan 9 Ramadan 1442H di Hospital Sultanah Aminah Johor Bahru seperti berikut;

Tunku Ismail dan Khaleeda melangsungkan pernikahan pada 2014 dan telah dikurniakan tiga lagi anakanda iaitu seorang puteri Tunku Khalsom Aminah Sofiah dan dua orang putera, Tunku Iskandar Abdul Jalil Abu Bakar Ibrahim dan Tunku Abu Bakar Ibrahim.


Petugas SPR meninggal dunia di pusat pengundian Klang

KLANG, 19 November – Seorang petugas Suruhanjaya Pilihan Raya (SPR) meninggal dunia ketika bertugas di pusat pengundian Sekolah ACS Methodist di Jalan Raya Barat di sini, tengah hari tadi.

Ketua Polis Daerah Klang Selatan, Asisten Komisioner Cha Hoong Fong berkata mangsa yang juga lelaki warga tempatan berusia 45 tahun itu dipercayai tidak sedarkan diri atas sebuah kereta ‘buggy’ ketika bertugas di pusat pengundian tersebut.

“Pihak ambulans telah membawa mangsa ke Hospital Tengku Ampuan Rahimah (HTAR) Klang bagi mendapatkan rawatan lanjut dan hasil pemeriksaan mendapati mangsa telah meninggal dunia,” katanya dalam satu kenyataan hari ini.

Beliau berkata hasil siasatan awal pihak polis serta keterangan isteri mangsa menyatakan lelaki tersebut sebelum ini pernah menerima rawatan sebagai pesakit jantung.

“Mayat mangsa telah dihantar ke Jabatan Forensik HTAR untuk bedah siasat bagi mengenalpasti punca kematian. Kes diklasifikasikan sebagai laporan mati mengejut (SDR),” katanya.


1,000 penyelidik, ahli sejarah dan ilmuan bincang kewujudan Mendam Berahi

AYER KEROH 19 Jun – Seminar ‘Kapal Mendam Berahi’: Realiti atau Mitos? menghimpunkan hampir 1,000 penyelidik, ahli sejarah dan ilmuan dalam satu platform.

Seminar anjuran anjuran Kementerian Perpaduan Negara melalui Muzium Malaysia dengan kerjasama Perbadanan Muzium Melaka (Perzim) itu berlangsung selama dua hari bermula hari ini di Pusat Dagangan Antarabangsa Melaka (MITC).

Ketua Setiausaha Kementerian Perpaduan Negara, Datuk Indera Noridah Abdul Rahim berkata, seminar itu juga dilihat sebagai kaedah percambahan dan penyebaran ilmu sejarah pengkisahan Negeri Melaka.

Katanya, hasil dapatan maklumat dari seminar tersebut boleh dijadikan panduan kepada Kerajaan Negeri Melaka dan pihak terlibat dalam merealisasikan pembangunan replika asal kapal terbabit bagi tujuan pelancongan.

“Pada seminar ini difahamkan akan membincangkan mengenai Kapal Mendam Berahi dan sebagai sebuah kerajaan Maritim, Melaka diakui mempunyai kekuatan pada suatu masa dahulu.

“Salah satu yang pernah diperkatakan adalah kapal ini dipercayai antara kapal utama yang dibina tukang kapal Melaka untuk pelayaran termasuk perutusan peminangan Sultan Melaka ke Majapahit.

“Kapal ini dianggap lagenda atas saiz, fungsi, kekuatan dan reka bentuknya namun sehingga kini masih dibincangkan oleh penyelidik,” katanya ketika berucap pada Majlis Perasmian Seminar ‘Kapal Mendam Berahi’: Realiti atau Mitos? di MITC di sini hari ini.

Hadir sama, Exco Kesihatan, Sumber Manusia dan Perpaduan negeri, Ngwe Hee Sem; Timbalan Exco Pelancongan, Warisan, Seni dan Budaya negeri, Datuk Zaidi Attan dan Pengerusi Lembaga Pengarah Perzim, Datuk Akramuddin Ab. Aziz.

“Seminar ini bakal menyumbang input, menggali maklumat, menyingkap yang tersembunyi untuk disebarkan kepada rakyat Malaysia khususnya Melaka dan dunia amnya,” katanya.


BAM sasar satu emas di Sepanyol

PERSATUAN Badminton Malaysia (BAM) meletakkan sasarannya sekurang-kurangnya Malaysia mampu memperoleh satu emas pada Kejohanan Badminton Remaja Dunia di Santander, Sepanyol pada Oktober depan.

“Biarpun melihat bakal menerima cabaran besar dari negara-negara dari wilayah Asia Tengara dan dunia yang mempunyai ramai pemain bagus dan terbaik namun kita tetap optimis dengan barisan pemain muda yang bakal menggalas cabaran negara.

“Kita tahu di peringkat remaja dunia ini negara-negara seperti China, Korea Selatan, Jepun, Indonesia, Taiwan dan Thailand kesemua negara berkenaan sangat aktif di peringkat badminton dunia dan ini akan menjadi persaingan yang besar.

“Jadi kita sebagai pesaing tentunya akan memberikan persembahan yang menyakinkan supaya peluang itu masih ada membawa pulang kejayaan pada pertandingan ini,” katanya.

Beliau berkata demikian pada sidang media selepas Majlis Perasmian Kem Bakat Badminton Kementerian Belia dan Sukan (KBS) peringkat zon selatan yang dirasmikan Exco Pembangunan Belia, Sukan dan Badan Bukan Kerajaan (NGO), VP Shanmugam.

Terdahulu dalam program diadakan di Kompleks Sukan Komuniti Krubong telah melaksanakam kem membabitkan 62 penyertaan pelapis cilik sejak tiga hari lalu.

Peserta yang membabitkan tiga negeri iaitu Melaka, Negeri Sembilan dan Johor telah diberi pendedahan dalam membentuk kemahiran profesionalisme dalam sukan itu menerusi bimbingan jurulatih berpengalaman.

Antara 17 atlet negara yang disertai itu akan diketuai Justin Hoh, selain Eogene Ewe Eon bersama pemain Johor Ariffin Nazri, Bryan Jeremy Goonting, Choi Jian Sheng, Fazriq Razif, Wong Vin Sean, Aaron Tai dan Low Han Chen.

Manakala bagi senarai pemain wanita terdiri daripada Siti Nurshuhaini Azman, Ong Xin Yee, Siti Zulaikha Azmi, Vannee Gobi, Chong Jie Yu, Lai Ting Cen, Carmen Ting dan Lee Xin Jie.


80 tahanan etnik Rohingya sedang dikesan – Polis

ALOR SETAR, 23 April – Polis masih mengesan baki 80 tahanan etnik Rohingya yang melarikan diri dari Depot Tahanan Imigresen Sungai Bakap dekat Bandar Baharu, Rabu lepas.

Ketua Polis Kedah CP Wan Hassan Wan Ahmad berkata setakat malam tadi, 65 lelaki dewasa, lapan wanita dewasa dan tujuh kanak-kanak perempuan belum ditemukan.

“Setakat ini, seramai 448 tahanan etnik Rohingya telah ditemukan iaitu 229 lelaki dewasa, 89 wanita dewasa, 69 kanak-kanak lelaki dan 61 kanak-kanak perempuan,” katanya dalam kenyataan di sini hari ini.

Wan Hassan berkata sehingga kini jumlah tahanan yang berada di dalam depot tersebut adalah 15 orang dengan kerja-kerja dokumentasi sedang dilakukan sebelum mereka dihantar ke depot tahanan lain.

Dalam kejadian awal pagi Rabu lepas, 528 warga asing terdiri daripada etnik Rohingya melarikan diri, bagaimanapun enam daripada mereka maut dirempuh kereta ketika cubaan melarikan diri di lebuh raya.


Wang bantuan awal persekolahan hilang: Wujud pelanggaran SOP kewangan – Fadhlina

IPOH, 17 Jan – Terdapat pelanggaran prosedur operasi standard (SOP) kewangan sewaktu pengeluaran wang bantuan awal persekolahan berjumlah lebih RM100,000 yang dilarikan individu dalam satu kejadian di Beranang, Selangor semalam.

Menteri Pendidikan Fadhlina Sidek berkata itu antara maklumat awal yang diterima pihaknya dan kes itu kini dalam siasatan polis serta Jabatan Pendidikan Negeri (JPN) Selangor bagi mengenal pasti punca kejadian.

Menurut tatacara pengeluaran wang tunai yang dikeluarkan Kementerian Pendidikan, pengeluaran wang tunai hingga RM10,000 oleh pengetua atau guru besar hendaklah diiringi dua guru atau mendapatkan perkhidmatan pengiring daripada polis jika mengeluarkan wang tunai melebihi RM10,000.

“Kita ambil serius kerana kehilangan ini melibatkan jumlah yang cukup besar dan SOP kewangan telah dilanggar, kita ada SOP yang ketat bahawa (pengeluaran wang) lebih RM10,000 mesti ada pengiring, ini kan pula satu jumlah yang amat besar.

“Kita sedang menunggu laporan polis dan JPN Selangor, kemudian kita umumkan tindakan yang akan diambil,” katanya selepas melawat Sekolah Kebangsaan Chepor di sini hari ini.

Dalam kejadian 10 pagi semalam, seorang guru besar berputih mata selepas wang bantuan awal persekolahan berjumlah RM109,000 yang diperuntukkan untuk sebuah sekolah di Beranang hilang selepas dilarikan individu yang memecah tingkap kenderaannya di Semenyih.

Menurut Ketua Polis Daerah Kajang ACP Mohd Zaid Hassan, berdasarkan keterangan guru besar terbabit, mangsa yang berpengalaman 10 tahun mengendalikan transaksi pengeluaran wang tidak membuat sebarang permohonan polis pengiring kerana sudah biasa melakukan sebegitu.

Beliau berkata kementerian akan mengembalikan semula wang itu kepada sekolah berkenaan memandangkan ia hak yang perlu dipulangkan kepada murid sekolah melalui proses yang sepatutnya.

“Tindakan kepada guru besar pula kita serahkan kepada JPN dan pihak polis. Ini untuk memberi jaminan bahawa kes ini sedang disiasat dengan teliti,” katanya.

Terdahulu, beliau meluangkan masa melawat Sekolah Kebangsaan Seri Tanjung, Tanjung Rambutan sebelum ke Sekolah Kebangsaan Chepor dan mengumumkan peruntukan untuk sekolah masing-masing sebanyak RM400,000 serta RM150,000 bagi tujuan penambahbaikan termasuk penyelenggaran sekolah.


Anggota bomba kurang terlibat rasuah

AYER KEROH 5 Ogos – Kes berkaitan integriti termasuk rasuah dan penyalahgunaan kuasa membabitkan pegawai dan anggota bomba di negara ini semakin menunjukkan penurunan saban tahun.

Ketua Pengarah Jabatan Bomba dan Penyelamat Malaysia (JBPM) Datuk Seri Mohammad Hamdan Wahid berkata, berdasarkan data yang diterima, masalah berkaitan integriti membabitkan anggota dan pegawai JBPM menunjukkan penurunan 50 peratus dalam empat tahun kebelakangan ini.

Beliau berkata, penurunan itu bertitik tolak daripada gerakan pemerkasaan integriti yang dijalankan sejak tahun 2013 bertujuan menyedarkan pegawai dan anggota mengenai apakah perkara-perkara yang dilarang sepanjang berkhidmat.

“Dari segi kes-kes melibatkan rasuah, salah guna kuasa, penyelewengan, ketirisan dan kebocoran maklumat itu memang kita lihat semakin menurun saban tahun dan kita harap ia akan berterusan.

“Ini kerana kita tidak akan sama sekali bertoleransi dengan mereka yang terlibat dalam sikap sedemikian memandangkan integriti dalam kalangan anggota bomba amat penting.

“Sebagai contoh, untuk respon kecemasan, sekiranya tiada nilai-nilai integriti yang tinggi sudah tentu tugas itu tidak boleh dilaksanakan dengan baik dan cekap, yang mana pada akhirnya ia boleh menyebabkan kerugian pada aset dan juga menyebabkan kematian,” katanya.

Beliau berkata demikian pada sidang media selepas merasmikan Majlis Penutup Bicara Governans, Integriti dan Anti Rasuah (BiGIAR) Siri 1/2022 Peringkat Zon Selatan di Pusat Dagangan Antarabangsa Melaka, hari ini.

Mengulas lanjut, Mohammad Hamdan memaklumkan JBPM telah menerima pensijilan ISO 37001 ‘Anti-Bribery Management Systems’ (ABMS) pada 2021 khas membabitkan unit-unit yang sensitif serta mempunyai risiko intergriti yang tinggi.

Beliau berkata, usaha itu akan dikembangkan di peringkat negeri dan zon bagi membolehkan pensijilan sama diterima sekali gus menyahut seruan kerajaan mempertingkatkan amalan tadbir urus yang baik berteraskan integriti.

“Jadi, kita akan kembangkan program BiGIAR ini di zon-zon lain terutama di bahagian Utara dan Tengah Semenanjung Malaysia yang mana kita juga akan melibatkan lebih banyak agensi yang lain,” katanya lagi.


Kerajaan utamakan pembangunan digital, komited wujud masyarakat celik teknologi – PM

BERA, 22 Okt – Kerajaan sentiasa mengutamakan pembangunan digital dan kekal komited mewujudkan masyarakat celik teknologi terutamanya ketika negara menempuh era Revolusi Industri 4.0 (IR 4.0) dan menuju ke arah negara berpendapatan tinggi, kata Perdana Menteri Datuk Seri Ismail Sabri Yaakob.

Beliau berkata literasi digital yang dimiliki hari ini mewakili sebahagian ilmu yang terlalu kecil berbanding apa yang bakal hadir pada masa hadapan, yang akan menyaksikan pasaran kerja memerlukan individu berkemahiran tinggi, kreatif dan mempunyai pemikiran kritis.

“Ini kerana dalam Revolusi Industri 4.0, segala urusan harian manusia akan banyak bergantung kepada teknologi terkini seperti automasi robotik yang dicipta khusus untuk mengoptimumkan keperluan dan keselesaan manusia.

“Penggunaan teknologi muktahir ini membawa cabaran baharu kepada semua sektor dalam negara ini yang memerlukan mereka berubah seiring dengan transformasi digital untuk kekal berdaya saing,” katanya.

Ismail Sabri berkata demikian semasa berucap pada Majlis Penyampaian Sumbangan dan Penyerahan Komputer #thetaCares di Dewan Konvensyen Majlis Daerah Bera di sini hari ini, yang turut dihadiri Pengarah Urusan dan Ketua Pegawai Eksekutif (CEO) Kumpulan Tabung Haji Datuk Seri Amrin Awaluddin dan CEO Kumpulan Theta Edge Berhad Nuraslina Zainal Abidin.
Bagi memastikan literasi digital berjaya, Ismail Sabri berkata kerajan telah melaksanakan pelbagai inisiatif dan bantuan termasuk kepada golongan B40 agar tiada pihak yang tertinggal dalam arus pembangunan teknologi.

Sebagai contoh, Ismail Sabri merujuk kepada pelaksanaan program PerantiSiswa, iaitu pemberian tablet berkualiti tinggi kepada kira-kira 400,000 pelajar yang layak bagi memastikan pelajar golongan B40 tidak ketinggalan dalam kaedah pembelajaran pada pasca pandemik.

Selain itu, kerajaan juga memperkenalkan pelbagai inisiatif bagi merapatkan jurang digital dalam kalangan belia serta jurang antara penduduk bandar dengan luar bandar, dengan Ismail Sabri memberi jaminan agenda literasi digital mampu ditingkatkan jika kerajaan terus menerajui pimpinan negara selepas ini.

Antara inisiatif kepada belia pula, Ismail Sabri mengambil contoh inisiatif e-Pemula sebanyak RM200 kepada seramai dua juta belia dan pelajar sepenuh masa serta RM100 kepada kumpulan M40 manakala pelaksanaan Jalinan Digital Negara (JENDELA) Fasa 2 akan menyediakan 100 peratus liputan Internet di kawasan berpenduduk.

“Pelaksanaan Projek Internet Luar Bandar dengan mengoptimumkan jaringan kabel elektrik pula menyediakan kemudahan jalur lebar berkelajuan tinggi kepada lebih 60,000 penduduk luar bandar selain Digital Nasional Berhad (DNB) akan memperluas rangkaian 5G di seluruh negara, membolehkan rakyat bakal menikmati kelajuan Internet lebih pantas dan capaian Internet 5G yang lebih murah,” katanya.

Menyentuh secara spesifik di Bera, penyandang kerusi Parlimen Bera itu berkata setakat suku ketiga tahun ini, 95.9 peratus kawasan berpenduduk telah mendapat liputan 4G, dengan perkhidmatan jalur lebar disediakan oleh syarikat telekomunikasi Maxis dan Telekom Malaysia (TM) selain enam syarikat menyediakan perkhidmatan selular iautu Celcom, Digi, Maxis, U Mobile dan Unifi Mobile.

“Bera juga mendapat liputan siaran myFreeview, iaitu siaran televisyen digital percuma Malaysia yang menawarkan saluran televisyen dan radio popular tanpa sebarang bayaran atau yuran langganan,” kata Ismail Sabri.

Sementara itu, Theta Edge Berhad yang merupakan syarikat bersekutu Lembaga Tabung Haji menerusi kenyataan media memaklumkan sebanyak 150 unit komputer disumbangkan hari ini, kepada penerima antaranya Persatuan Ibu Bapa dan Guru (PIBG) sekolah, masjid dan Tabika KEMAS sekitar Bera.

Sumbangan di bawah program Pendigitalan Komuniti B40 itu melibatkan komputer yang dilengkapi dengan pemasangan Windows 10, LibreOffice, webcam dan penyediaan Wi-fi adapter, adalah selari dengan usaha memperkasa teknologi dan melahirkan lebih ramai komuniti celik digital. -BERNAMA


Teruskan semangat juang bawa pulang Piala Thomas – PM Ismail Sabri

BANGKOK, 12 Mei – Perdana Menteri Datuk Seri Ismail Sabri Yaakob mahu skuad badminton lelaki negara meneruskan semangat juang membawa pulang Piala Thomas kembali ke tanah air dalam edisi 2022, di sini.

Ismail Sabri berkata beliau bangga dengan pasukan kebangsaan yang sedang berentap dalam kejohanan badminton berpasukan berprestij dunia itu, yang berlangsung di Impact Arena.

“Tahniah atlet badminton Piala Thomas kerana berjaya melangkah ke pusingan suku akhir selaku juara Kumpulan D selepas tewaskan Jepun di Impact Arena, Bangkok.

Malaysia yang mengungguli Kumpulan D selepas menumpaskan juara 2014, Jepun, 3-2 pagi tadi dijangka membuat perhitungan menentang India yang turun selaku naib juara Kumpulan C pada peringkat suku akhir bermula 8 malam ini waktu Malaysia.

Jaguh perseorangan lelaki negara, Lee Zii Jia akan memulakan saingan malam ini menentang Lakshya Sen manakala juara Terbuka Jerman 2022 Hoh Sze Fei-Nur Izzuddin Rumsani terus diberi kepercayaan turun selaku beregu utama menentang Satwiksairaj Rankireddy-Chirag Shetty dalam perlawanan kedua.

Aksi ketiga pula melibatkan pertembungan antara pemain meningkat naik kebangsaan, Ng Tze Yong dan Srikanth Kidambi disusuli pertemuan Aaron Chia-Teo Ee Yi berdepan Krishna Prasad Garaga-Vishnuvardhan Goud Panjala.

Skuad badminton lelaki negara memulakan cabaran pada saingan kali ini dengan menumpaskan England, 5-0, pada Isnin dan menundukkan Amerika Syarikat dengan keputusan yang sama sehari kemudian untuk mengesahkan slot ke suku akhir.


Melaka negeri pertama tawar sistem kaptif insurans

KUALA LUMPUR 15 Februari – Melaka menjadi negeri pertama yang menawarkan sistem kaptif insurans dan takaful dengan pelancaran PM Protected Cell Company Ltd (PM PCC Ltd) secara rasmi hari ini.

Ketua Menteri, Datuk Seri Utama Sulaiman Md Ali berkata, PM PCC Ltd yang ditubuhkan pada 25 Januari lalu di bawah Perbadanan Melaka Holding (PMH) Sdn. Bhd. membuka lembaran baharu dalam pelaksanaan polisi insurans dan takaful.

Sulaiman berkata kaptif insurans dan takaful terbabit memberi peluang kepada organisasi atau syarikat merancang keperluan insurans, merangka polisi perlindungan pada kadar premium yang holistik.

“Organisasi ini bertindak dan beroperasi seperti syarikat takaful persendirian atau kaptif, menggunakan kepakaran peringkat global dan menawarkan insurans yang lebih kompetitif.

“Peranan PM PCC Ltd adalah sebagai pengurus kepada agenda yang menjalankan kajian semula risiko polisi insurans yang pastinya akan membawa pulangan kepada pihak berminat.

“Ini akhirnya akan menentukan keperluan kaptif insurans di setiap organisasi ditambah baik dengan perlindungan yang lebih besar dan menyeluruh disamping menjimatkan kos premium semasa,” katanya.

Beliau berkata demikian pada sidang media selepas merasmikan Majlis Pelancaran PM PCC Ltd di sebuah hotel di Jalan Tun Razak, Kuala Lumpur, di sini, hari ini.

Hadir sama, Setiausaha Kerajaan Negeri, Datuk Wira Zaidi Johari; Barisan Exco Kerajaan Negeri, Pengerusi PM PCC Ltd, Datuk Seri Dr. Hasim Hasan dan Pengarah PM PCC Ltd Ainshah Osman.

Terdahulu Sulaiman turut menyaksikan majlis menandatangani Memorandum Persefahaman (MoU) antara PM PCC Ltd dan beberapa syarikat berkenaan bertujuan memperkenal sistem itu kepada organisasi mereka.

Selain itu beliau meminta semua agensi Kerajaan Negeri dan Badan Berkaitan Kerajaan agar merangka semula perlindungan yang digunakan menggunakan kepakaran PM PCC Ltd.

“Kita harap dalam tahun ini semua agensi Kerajaan Negeri dan organisasi terlibat dapat merujuk semula kepada syarikat ini bagi mendapat perlindungan yang efektif dan cekap,” katanya.


Kerajaan masih kaji kesesuaian laksana kembali GST

KUALA LUMPUR, 22 Mac – Kerajaan masih mengkaji kesesuaian untuk melaksanakan Cukai Barang dan Perkhidmatan (GST) serta model cukai kepenggunaan yang lain, menurut Kementerian Kewangan.

Katanya kajian itu mengambil kira semua aspek termasuklah kelemahan sistem cukai jualan dan cukai perkhidmatan sedia ada serta kelemahan sistem GST yang dilaksanakan pada tahun 2015.

“Kajian yang dijalankan turut meliputi kesan ke atas ekonomi, kos sara hidup, kesan cukai ke atas harga barang serta keupayaan menangani kegiatan ekonomi gelap,” katanya dalam jawapan lisan yang disiarkan di laman sesawang Parlimen pada Isnin.

Katanya cukai baharu tersebut, jika dilaksanakan, juga perlu bersifat mudah ditadbir dan tidak meningkatkan kos perniagaan di samping dapat mengukuhkan kedudukan fiskal negara.

Menurut kementerian itu, ekonomi negara sedang berada dalam fasa pemulihan dan pelaksanaan sebarang bentuk cukai kepenggunaan yang baharu perlu mengambil kira senario semasa.

“Di samping itu, ia juga memberi ruang bagi persiapan dan persediaan yang rapi di kedua-dua pihak kerajaan dan pembayar cukai,” katanya.

Sementara itu, kutipan hasil Cukai Jualan dan Perkhidmatan kerajaan Persekutuan bagi tahun 2021 adalah sebanyak RM25.48 bilion, yang terdiri daripada RM13.49 bilion daripada Cukai Jualan dan RM11.99 bilion daripada Cukai Perkhidmatan.

Pada 2020, Cukai Jualan dan Perkhidmatan yang dikutip adalah berjumlah RM25.25 bilion merangkumi RM13.24 bilion daripada Cukai Jualan dan RM12.01 bilion daripada Cukai Perkhidmatan. – BERNAMA


PTPTN catat jumlah deposit SSPN RM3.01 bilion bagi 2021

KUALA LUMPUR, 31 Jan – Perbadanan Tabung Pendidikan Tinggi Nasional (PTPTN) merekodkan sebanyak RM3.01 bilion jumlah deposit akaun Skim Simpanan Pendidikan Nasional (SSPN) bagi 2021, meningkat sebanyak RM1.02 bilion atau 50.95 peratus berbanding RM1.99 bilion pada 2020.

Pengerusi PTPTN Datuk Wan Saiful Wan Jan dalam kenyataan hari ini berkata pencapaian berkenaan adalah suatu yang membanggakan dan telah memecah rekod pencapaian perbadanan itu untuk tiga tahun sebelumnya dengan RM1.14 bilion direkodkan pada 2018 dan RM1.37 bilion pada 2019.

“Jumlah keseluruhan deposit SSPN terkumpul sehingga 31 Dis 2021 ialah RM10.88 bilion manakala terimaan deposit berjumlah RM3.01 bilion bagi tahun 2021, merupakan 167.08 peratus berbanding sasaran 2021 sebanyak RM1.8 bilion.

Beliau berkata bagi prestasi pembukaan akaun baharu SSPN, sebanyak 421,281 akaun telah dibuka pada tahun lepas melepasi sasaran tahunan sebanyak 400,000 akaun dan sehingga 31 Dis lepas, sebanyak 5.24 juta akaun telah dibuka.

Wan Saiful berkata bagi meningkatkan penyampaian perkhidmatan kepada pelanggan, PTPTN turut menyediakan tambahan kemudahan saluran bayaran balik dan simpanan secara dalam talian melalui kerjasama strategik bersama pihak lain seperti ShopeePay, BESTPay, KiplePay, KelantanPay, PayHalal, AnsaraPay dan SpayGlobal.

Selain itu, saluran bayaran melalui perbankan internet seperti JomPay dan bank-bank terpilih serta perkhidmatan e-Pay turut disediakan di terminal lokasi terpilih.

“Selaras dengan Pelan Strategik PTPTN 2021-2025 yang turut menumpukan kepada usaha pendigitalan PTPTN, inisiatif yang dilaksanakan ini adalah sebagai langkah awal PTPTN ke arah tersebut.

“Dari semasa ke semasa, PTPTN sentiasa mencari ruang dan peluang untuk memberikan perkhidmatan terbaik kepada pelanggan seiring dengan norma baharu dan perkembangan dunia digital. Sudah tentu usaha ini tidak akan terhenti di sini dan kita akan terus mengembangkan idea meneroka transformasi pendigitalan secara komprehensif,” katanya.

Bagi 2021, Wan Saiful berkata PTPTN telah berjaya membantu seramai 140,977 pelajar yang ditawar melanjutkan pengajian ke Institusi Pengajian Tinggi (IPT) melalui pinjaman pendidikan yang diluluskan berjumlah RM3.51 bilion.

Beliau berkata daripada jumlah itu, seramai 70,412 pelajar atau 49.95 peratus adalah dari golongan B40 dan kurang berkemampuan, melibatkan jumlah pinjaman sebanyak RM1.95 bilion manakala jumlah bayaran balik pinjaman yang diterima pada tahun lepas adalah sebanyak RM2.36 bilion, meningkat sebanyak RM1.01 bilion atau 74.53 peratus berbanding RM1.35 bilion, pada 2020.- BERNAMA


KWSP catat RM12.16 bln pendapatan pelaburan kasar dalam suku pertama

KUALA LUMPUR 14 Jun — Kumpulan Wang Simpanan Pekerja (KWSP) telah mencatat jumlah pendapatan pelaburan kasar sebanyak RM12.16 bilion untuk suku tahun pertama berakhir 31 Mac 2020, semasa cabaran pandemik global Covid-19.

Menurut Ketua Pegawai Eksekutif KWSP Tunku Alizakri Alias, pandemik ini telah memberikan impak yang besar ke atas dunia yang tidak bersedia menghadapinya, mengakibatkan perubahan mendalam kepada kehidupan seharian serta menyebabkan kemelesetan ekonomi yang di luar jangkaan.

“Ini memburukkan lagi keadaan yang sudah pun menyaksikan persekitaran global yang sememangnya lemah akibat kejatuhan harga minyak dan ketidaktentuan pasaran yang didorong oleh isu geopolitik yang masih berterusan sejak 2019,” katanya dalam satu kenyataan semalam.

Instrumen pendapatan tetap menyumbang sebanyak RM4.87 bilion kepada pendapatan kasar. Sektor hartanah dan infrastruktur serta instrumen pasaran wang pula masing-masing menyumbang RM0.43 bilion dan RM0.54 bilion, manakala ekuiti pula mencatatkan RM6.32 bilion, mewakili 52% daripada jumlah pendapatan kasar.

“Pendapatan pelaburan bersih yang dicatatkan adalah sebanyak RM7.50 bilion setelah mengambil kira penghapusan ke atas nilai ekuiti tersenarai, yang merupakan amalan berhemah KWSP dalam memastikan portfolio pelaburan jangka panjang kekal sihat,” katanya.

“Semua pasaran domestik dan global terjejas teruk, terutamanya pasaran ekuiti yang mengalami penurunan yang ketara, dengan kejatuhan pasaran global sehingga 32%, manakala prestasi FTSE Bursa Malaysia KLCI susut 15% sehingga 31 Mac 2020.

“Sebagai dana simpanan jangka masa panjang dengan pelaburan di serata dunia, KWSP sentiasa mengamalkan sistem penilaian dan pengurusan yang tegas dalam membuat sebarang keputusan pelaburan, yang berpandukan strategi jangka masa panjang bagi memastikan kami sentiasa berwaspada dan tidak membuat keputusan secara terburu-buru mengikuti pergerakan pasaran semasa.

“Oleh itu, KWSP berada dalam kedudukan yang lebih baik dalam menghadapi ketidaktentuan pasaran dan berpeluang menambah pelaburan dalam aset-aset yang kukuh,” kata Tunku Alizakri.

Beliau menambah dalam keadaan ini, KWSP semakin mengambil manfaat daripada pelaburan yang berterusan dalam pasaran luar negara, yang merangkumi 28.8% daripada keseluruhan jumlah pelaburan aset KWSP.

“Berpandukan Alokasi Aset Strategik (SAA), dana itu berjaya mengatasi kebanyakan dana ekuiti lain walaupun dalam keadaan kemerosotan pasaran, sementara menumpukan kepada aset yang lebih stabil seperti bon, ini telah meningkatkan pulangan daripada aset pendapatan tetap KWSP dan seterusnya mengurangkan impak daripada penurunan harga ekuiti.

“SAA KWSP memperuntukkan 54 peratus kepada Instrumen Pendapatan Tetap, 36 peratus kepada Ekuiti, enam peratus kepada Hartanah dan Infrastruktur serta empat peratus kepada Instrumen Pasaran Wang. Ini mencerminkan matlamat jangka panjang KWSP dalam memastikan pelaburan berhemah dan berdisiplin bagi menghadapi pergerakan pasaran yang tidak menentu,” katanya.

KWSP juga telah segera membuat penyesuaian ke atas perkhidmatan dan produknya bagi mengimbangi keperluan aliran tunai semasa anggota-anggota KWSP menghadapi cabaran yang disebabkan oleh pandemik ini, di samping memenuhi mandatnya untuk melindungi simpanan persaraan mereka pada masa hadapan.

Di sebalik ketidaktentuan akibat pandemik ini dan keadaan ekonomi yang merudum, beliau melahirkan keyakinan bahawa keadaan ini akan kembali pulih dan stabil semula.

“Namun, adalah penting bahawa kita belajar dan menyesuaikan diri supaya kita boleh mengambil kesempatan daripada peluang yang telah disampaikan oleh krisis Covid-19. Kita perlu merancang semula infrastruktur global serta model ekonomi dan model sosial negara untuk mencapai masa depan yang lebih baik,” katanya.


Undur kereta sampai terjunam dalam sungai, penyeludup ditahan

PASIR MAS 24 Feb. – Cubaan seorang penyeludup untuk menyeludup 834 kilogram (kg) minyak masak, hampir meragut nyawanya sendiri dalam cubaan menyelamatkan diri apabila kereta yang dipandunya terjunam ke dalam sungai berdekatan Kampung Slow Machang di sini, petang semalam.

Difahamkan, lelaki berusia 28 tahun terbabit cuba melarikan diri secara mengundurkan kereta jenis Proton Saga, tetapi gagal mengawal kenderaan sebelum terjunam ke dalam sungai sedalam kira-kira dua meter.

Ketua Pegawai Penguatkuasa Kementerian Perdagangan Dalam Negeri dan Hal Ehwal Pengguna Pasir Mas Suhaimi Abas berkata, kejadian terbabit berlaku pada jam 2.30 petang ketika pihaknya bersama Pasukan Polis Marin (PPM) Wilayah Tiga, menjalankan Op Benteng di sekitar Pasir Mas.

“Ketika cuba diperiksa pemandu kenderaan bertindak cuba melarikan diri dengan mengundurkan kenderaan yang dipandunya, mengakibatkan kenderaan tersebut telah terjatuh ke dalam sungai yang berada di belakangnya.

“Lelaki itu bagaimanapun terselamat sebelum ditahan. Hasil pemeriksaan yang dijalankan telah menemukan lebih kurang 834kg minyak masak di dalam kenderaan tersebut yang dipercayai untuk diseludup ke negara jiran,” katanya dalam satu kenyataan, hari ini.

Suhaimi berkata nilai rampasan keseluruhan dalam operasi yang dijalankan semalam adalah sebanyak RM6,085 melibatkan minyak masak paket satu kilogram dan kes disiasat di bawah Akta Kawalan Bekalan 1961.


COVID: Berjam-jam pakai PPE di tanah perkuburan antara cabaran urus jenazah

SEREMBAN 25 Mei – Mengambus tanah ketika menguruskan jenazah dengan berpakaian lengkap alat perlindungan peribadi (PPE) antara cabaran perlu dilalui pasukan pengurusan jenazah COVID-19 (Tajhiz) Jabatan Hal Ehwal Agama Islam Negeri Sembilan (JHEAINS).

Biarpun terpaksa berpeluh dengan pemakaian PPE, namun 80 petugas Tajhiz secara sukarela memikul tanggungjawab itu bagi memastikan pengurusan jenazah COVID-19 di negeri ini berjalan lancar dan selamat.

Pengarah JHEAINS Datuk Mohd Zaidi Ramli berkata, petugas terbabit turut menguruskan jenazah bukan warganegara yang disimpan lebih 10 hari di dalam peti kerana perlu menunggu pelepasan daripada pejabat kedutaan negara terlibat.

Mohd Zaidi berkata, seramai lima anggota Tajhiz terlibat bagi menguruskan seorang jenazah bermula daripada mengendalikan jenazah di bahagian forensik hospital, sehingga menguruskan jenazah, mengkafan, menyembahyangkan serta memasukkan jenazah ke dalam keranda dan kenderaan.

Ketika proses pengebumian pula, lapan lagi ditugaskan memastikan liang kubur disediakan dan sesuai dengan saiz jenazah serta menurunkan jenazah dan mengambus tanah.

“Mengambus tanah secara manual dengan berpakaian PPE lengkap terutamanya dalam situasi menguruskan jenazah bagi kematian serentak antara cabaran dilalui oleh petugas kami.

“Dalam beberapa situasi, petugas terpaksa menimba air dari lahad sebelum jenazah dikebumikan. Selain itu terdapat petugas terjatuh dalam liang lahad yang tersedia kerana pemakaian PPE yang berlapis dan berat,” katanya kepada Bernama.

Mohd Zaidi berkata proses pengebumian adakalanya dibantu oleh waris si mati bergantung kepada permintaan ahli keluarga, namun dihadkan kepada tiga orang sahaja, tetapi atas faktor keselamatan dan waris perlu melalui tempoh kuarantin, pengebumian hanya dilakukan oleh petugas Tajhiz.

Beliau berkata proses penggalian kubur dilakukan oleh penggali kubur tempatan mengambil masa dua hingga tiga jam bagi penggalian secara manual dan 30 minit sekiranya menggunakan jentera binaan.

Selain itu pasukan itu turut membantu urusan pengebumian jenazah yang meninggal di negeri lain tetapi perlu dikebumikan di negeri ini susulan permintaan waris.

Jelasnya setakat ini petugas Tajhiz menguruskan 58 jenazah, daripada jumlah itu jenazah paling muda diuruskan berusia 26 tahun dan paling tua berumur 88 tahun, kedua-duanya lelaki.

Katanya Pejabat Kesihatan Daerah (PKD) turut memantau proses dilaksanakan agar mematuhi prosedur operasi standard (SOP) termasuk membekalkan pakaian PPE dan melakukan proses sanitasi ke atas barang dan terhadap petugas setiap kali selesai urusan pengebumian.


COVID-19 dose: Gov’t to decide on allowing walk-ins – Khairy

KUALA LUMPUR Nov 16  – The government will decide whether to allow walk-ins for COVID-19 booster shots in a meeting today, said Health Minister Khairy Jamaluddin.

He said this came after 40 per cent of people who had been given appointments for the booster dose did not show up for the jab.

“This evening I will be chairing the CITF (COVID-19 Immunisation Task Force) meeting and we will decide on those who want the booster dose,” he told a press conference after the launch of Malaysia as a Hepatitis-C Treatment Destination here today.

Khairy said this when asked on the government’s plans and policies after 40 per cent of individuals who received their booster vaccine appointment dates were not present to receive the jabs.

The situation has raised concerns on the possibility of increase in hospital admissions if the number of people getting their booster dose remains low.

Booster dosing began nationwide on Oct 13 for fully vaccinated individuals to ensure that the immunity received after completing their doses can be maintained for an optimal period, especially against Delta variant infections.- BERNAMA


Diplomasi kesihatan lebih berkesan mampu tangani peningkatan ancaman kesihatan global- Ismail Sabri

KUALA LUMPUR 26 Sept – Masyarakat dunia mesti bersatu sebagai satu keluarga dan mengukuhkan diplomasi kesihatan yang lebih berkesan terutama ketika semakin banyak ancaman kesihatan global termasuk pandemik COVID-19, kata Perdana Menteri Datuk Seri Ismail Sabri Yaakob.

Beliau berkata, demikian dalam ucapan sulungnya pada Debat Umum sesi ke-76 Perhimpunan Agung Pertubuhan Bangsa-Bangsa Bersatu (UNGA) di New York, menerusi rakaman video. Teks ucapannya dikeluarkan Wisma Putra hari ini.

“Misi bersama kita sewaktu berdepan dengan tempoh tidak pernah berlaku sebelum ini, memaksa kita mengiktiraf bahawa seluruh masyarakat dunia adalah satu keluarga besar. Kita memastikan kerjasama lebih utuh bukan sahaja bagi menamatkan pandemik ini, tetapi pelbagai isu berkaitan kesihatan yang lain.

“Kita akan memastikan Malaysia tidak hanya mampu kembali bangkit, malah lebih berjaya ketika dunia bergelut untuk keluar daripada kemelut pandemik ini,” katanya.

Perdana Menteri menegaskan, di sebalik komitmen bersama, dengan pengeluaran vaksin secara agresif serta dengan perkongsian dan penerimaan amalan baik, malangnya realiti sebenar hari ini adalah dunia masih jauh daripada beroleh kemenangan dalam peperangan melawan COVID-19.

Ketika kebanyakan negara pengeluar vaksin serta negara yang mempunyai kemampuan kewangan sudah pun sedikit sebanyak mencapai kejayaan, majoriti populasi dunia, terutama negara pendapatan sederhana dan kurang membangun, masih belum mendapat vaksin.

Oleh itu, Malaysia akan meningkatkan peranan utama dan lebih aktif menyertai diplomasi kesihatan dengan pendekatan meluas pelbagai disiplin, membabitkan lebih banyak pemegang taruh yang berkaitan.


Kajang 8 Ogos – Dua anggota polis lelaki maut dalam kemalangan di Kilometer 24.4 Lebuhraya Silk arah Kajang ke Putrajaya ketika melakukan operasi samseng jalanan di sini, hari ini, lapor Harian Metro.

Ketua Polis Daerah Kajang, Asisten Komisioner Mohd Zaid Hassan dalam kenyataan hari ini memaklum kedua-dua mangsa adalah anggota dari Ibu Pejabat Polis Daerah  (IPD) Kajang.

“Siasatan awal mendapati sebaik tiba di lokasi kejadian dia bertembung dengan motosikal ditunggang anggota polis dari Cawangan Jabatan Siasatan Jenayah (JSJ) D4 berpangkat Konstabel.


Tiada perbincangan mengenai pengecualian khidmat tentera BTS

SEOUL, 3 April – Pegawai pasukan bakal Presiden Korea Selatan, Yoon Suk Yeol pada Sabtu melawat Hybe, agensi pengurusan kumpulan K-Pop, BTS, dan tiada perbincangan mengenai isu pengecualian perkhidmatan tentera diadakan pada lawatan itu, lapor Yonhap.

“Tiada perbincangan (pengecualian tentera untuk anggota). Isu itu perlu dibincangan oleh kerajaan baharu di Parlimen,” kata ketua jawatankuasa pasukan itu Ahn Cheol-soo kepada pemberita.

Semua lelaki Korea Selatan yang sihat tubuh badan dikehendaki menyertai perkhidmatan tentera kira-kira dua tahun. Hanya atlet dan pemuzik klasik yang memenangi pingat atau anugerah di peringkat dunia diberikan pengecualian.


Guru interim Bahasa Inggeris dilantik tetap jika penuhi syarat, lulus temu duga

KUALA LUMPUR, 9 Mac – Guru interim Bahasa Inggeris (BI) yang dilantik pada 29 April 2019 dan akan tamat tempoh lantikan pada 21 April ini bakal dilantik ke jawatan tetap sekiranya memenuhi syarat, kata Menteri Kanan Pendidikan Datuk Dr Radzi Jidin.

Beliau berkata guru terbabit perlu memenuhi syarat penilaian Rangka Kerja Bersama Eropah Rujukan Bahasa (CEFR) pada tahap mahir (proficient) iaitu CEFR C1 dan lulus temu duga.

“Pegawai ini akan dilantik tetap sebagai Pegawai Perkhidmatan Pendidikan (PPP) Gred DG41 oleh Suruhanjaya Perkhidmatan Pendidikan (SPP),” katanya dalam kenyataan hari ini.

Bagi guru yang tidak memenuhi syarat CEFR C1, Radzi berkata SPP akan turut menemu duga mereka untuk tujuan lantikan tetap sebagai PPP Gred DG41, tetapi perlu mencapai tahap CEFR C1 dalam tempoh percubaan, iaitu satu hingga tiga tahun untuk tujuan pengesahan dalam perkhidmatan.

Beliau berkata Pelan Pembangunan Pendidikan Malaysia 2013-2025 menetapkan bahawa setiap murid yang melalui sistem pendidikan di negara ini perlu mahir dan fasih berbahasa Melayu serta mahir berbahasa Inggeris pada tahap “independent proficiency” mengikut takrifan CEFR.

Radzi berkata berikutan itu, mulai tahun ini urusan pengambilan PPP baharu bagi opsyen BI perlu mengambil kira penguasaan Bl calon pada tahap mahir, iaitu tahap CEFR C1.

“Kementerian sentiasa berusaha meningkatkan kompetensi guru BI bagi memberi impak kepada pengajaran dan pembelajaran dalam bilik darjah. Ini secara langsung meningkatkan tahap penguasaan murid dalam BI seperti yang diaspirasikan berdasarkan piawaian antarabangsa CEFR,” katanya. – BERNAMA


Kerajaan setuju RTM runding dapatkan hak penyiaran Piala Dunia 2022 – Annuar

KUALA LUMPUR, 31 Jan – Kerajaan secara prinsipnya sudah bersetuju untuk Radio Televisyen Malaysia (RTM) berunding dengan ejen dilantik Persekutuan Bola Sepak Antarabangsa (FIFA) untuk mendapatkan hak penyiaran bagi Piala Dunia 2022.

“Insya-Allah kita perlu sedikit masa lagi untuk memuktamadkannya (rundingan) tetapi sudah pasti RTM akan menjadi salah satu saluran yang akan menyiarkan World Cup 2022,” katanya selepas melancarkan Majlis Kerjasama Tajaan Jakel dan RTM di sini hari ini.

Mengulas mengenai akses media bagi parti-parti bertanding pada Raya Negeri (PRN) Johor, Annuar berkata kerajaan bersetuju menggunakan model PRN Melaka dan Sarawak dengan penambahbaikan bagi memberi ruang kepada calon menggunakan saluran disediakan RTM sebagai medium memperkenalkan diri.

Beliau berkata kaedah berkenaan bertujuan memberikan akses maklumat kepada pengundi mengenali calon-calon wakil rakyat yang bertanding dan seterusnya membantu mereka membuat keputusan sebagai pemilih.

“Kerajaan bersetuju supaya saluran radio dan televisyen kerajaan memberi ruang untuk membantu calon-calon dengan kaedah bersesuaian seperti PRN Melaka dan Sarawak.

Oleh kerana ia Pilihan Raya Negeri jadi kita tak boleh gunakan masa siaran televisyen sepenuhnya kerana siaran televisyen adalah siaran nasional…radio pula mempunyai penyiaran setempat untuk tiap-tiap bandar seperti Johor Bahru dan sebagainya, itu boleh ditingkatkan lagi dan diberi ruang kepada calon,” katanya.

Mengenai kerjasama Tajaan Jakel dan RTM itu, Annuar berkata: “Saya berharap agar kerjasama seumpama ini akan dikembangkan lagi pada masa hadapan agar RTM terus kekal unggul dan menjadi pilihan nombor satu seluruh Keluarga Malaysia selaras dengan Pelan Transformasi RTM 2021-2023.

“Ini juga merupakan antara langkah penambahbaikan stesen penyiaran ini dalam pelan pembangunan agenda Kementerian Komunikasi dan Multimedia Malaysia sejak 2021,” katanya.

Kerjasama Tajaan Jakel dan RTM itu menyaksikan jalinan kerjasama strategik penajaan pakaian ikon Berita Perdana RTM selama enam bulan bermula 3 Feb ini, setiap hari pada 8 malam di saluran TV1 dan Berita RTM.

Kolaborasi ini antara usaha transformasi komponen Berita dan Ehwal Semasa RTM yang melibatkan penambahbaikan kepada kandungan berita dan penyampaian serta penampilan personaliti penyampai atau ikon siaran RTM.- BERNAMA


Geng Batam pecah kereta guna jampi

AYER KEROH 23 September – Sekumpulan lelaki aktif melakukan jenayahpecah cermin kenderaan, dikenali sebagai ‘geng Batam’ menggunakan jampi dan tangkal pendinding bagi mengelakkan daripada dicekup pihak berkuasa.

Ketua Polis Daerah Melaka Tengah, Asisten Komisioner Christopher Patit berkata, empat suspek yang juga warga Indonesia berusia 22 hingga 41 tahun dicekup sepasukan pegawai dan anggota Bahagian Siasatan Jenayah di beberapa lokasi berasingan sekitar Senai, Johor pada jam 9.30 malam, 14 September lalu.

Katanya, hasil serbuan pihaknya merampas beberapa unit telefon bimbit, lampu suluh dan kenderaan yang disyaki digunakan ketika melakukan aktiviti jenayah berkenaan.

“Kami turut menjumpai pelbagai barangan seperti ayat-ayat dan kalimah disyaki mentera jampi serapah yang dipercayai digunakan setiap suspek sebagai pendinding bagi mengaburi perbuatan jenayah mereka.

“Mereka menyewa kenderaan yang disewa di Johor dan ke Negeri Melaka untuk melakukan jenayah pecah cermin kenderaan di negeri ini,” katanya menerusi satu kenyataan, hari ini.

“Suspek mensasarkan kenderaan yang mempunyai barangan berharga yang ditinggalkan oleh pemiliknya. Hasil tangkapan ini kami yakin dapat menyelesaikan lapan kes pecah semin kenderaan sekitar Melaka Tengah sejak awal bulan ini.


Sagu hati tanah: Tun Mahathir pun ada menerima – Zahid Hamidi

LENDU 19 Nov. – Kesemua mantan Perdana Menteri sebelum ini juga pernah menerima sagu hati termasuk Tun Dr Mahathir Mohamad sebagai anugerah kerajaan kepada perjawatan Perdana Menteri.

Presiden UMNO, Datuk Seri Ahmad Zahid Hamidi berkata, pemberian sagu hati tanah itu tidak perlu dijadikan isu berikutan Datuk Seri Najib Razak masih belum menerimanya.


ITEX 2022: UTeM rangkul tujuh pingat emas

AYER KEROH 7 Jun – Kumpulan penyelidik Universiti Teknikal Malaysia Melaka (UTeM) berjaya merangkul tujuh pingat emas dan tiga pingat perak di 33rd International Invention, Innovation & Technology Exhibition (ITEX 2022) di Pusat Konvesyen Kuala Lumpur, baru-baru ini.

Naib Canselor UTeM, Profesor Ts Dr Massila Kamalrudin berkata, UTeM mencapai kemenangan secara total 100 peratus apabila semua produk inovasi hasil kumpulan penyelidik itu merangkul 10 pingat untuk membanggakan pihak universiti.

Katanya, UTeM menetapkan penyertaan dalam pameran itu terdiri daripada kumpulan produk inovasi yang memberikan impak langsung kepada industri dan masyarakat serta komuniti dunia.

“Konsep penyertaan UTeM juga mengetengahkan produk yang dapat melonjakkan keupayaan penyelidikan berimpak tinggi di samping memberikan penyelesaian kepada permasalahan semasa di peringkat industri dan komuniti dunia.

“Tahniah kepada semua penyelidik UTeM atas pencapaian tersebut dan semoga dengan pengiktirafan ini akan terus menyemarakkan budaya penyelidikan dan inovasi UTeM serta memartabatkan nama UTeM di persada kebangsaan dan antarabangsa,” katanya di sini.

Tujuh pingat emas yang dimenangi adalah menerusi produk Dynamic Roll Instability Warning Device For Commercial Vehicles diketuai penyelidik Ir Ts Dr Mohamad Hafiz Harun, Bio-Dur Packaging diketuai penyelidik Dr Ridhwan Jumaidin, Labah Air diketuai penyelidik Ts Mohd Idain Fahmy Rosley dan Rullzz Precision Cutter diketuai penyelidik Ts Dr Syahrul Azwan Sundi @ Suandi.

Turut meraih pingat emas, produk Cone Wedge Mechanism Based Electronic Mechanical Brake diketuai penyelidik Ts Dr Fauzi Ahmad, Smart Recycle Trash Bin System diketuai penyelidik Ir Ts Dr Anuar Mohamed Kassim dan Smart Moine Aeration System diketuai penyelidik Dr Mohamad Faizal Baharom.

Sementara itu, pingat perak pula telah dimenangi menerusi produk Remote Laboratory System For Online Learning, Ar-Ecoprenuer: Ultra Vires dan Multi-Language Document Reader (Mldr) For Visual Impairment People.


INSPIRE Budak Bola FC muncul juara Piala Datuk Ridhwan Mohd Ali

PAYA RUMPUT – PASUKAN INSPIRE Budak Bola FC dari Negeri Sembilan merangkul juara Kejohanan Bola Sepak Piala Datuk Ridhwan Mohd Ali diadakan di Padang 10, Kompleks MUSA, Krubong baru-baru ini.

Johan membawa pulang wang tunai RM700 bersama piala pusingan dan medal manakala naib johan pasukan NAMRA dari Johor membawa pulang wang tunai RM600 beserta medal.

Tempat ketiga milik gabungan Pasukan Gimau TPFA dari Melaka dan FIREBALL dari Negeri Sembilan dengan masing-masing membawa pulang wang RM300 beserta medal kemenangan.

Pengerusi Kejohanan, Mohd Fauzi Mohtar berkata kejohanan itu dianjurkan pihak ibu bapa yang berdaftar dibawah Kelab Gimau TPFA (Team Parent Football Academy) khusus buat pemain berusia bawah 13 tahun.


Kadar kematian akibat TB meningkat kesan kemunculan COVID-19

KUALA LUMPUR 28 Okt – Kadar kematian akibat Tuberkulosis (TB – penyakit batuk kering) di Malaysia meningkat lima peratus dan pengesanan kes menurun sebanyak 10 peratus tahun lepas berbanding 2019, berikutan kesan kemunculan pandemik COVID-19, kata Menteri Kesihatan Khairy Jamaluddin.

Beliau berkata disebabkan persamaan tertentu dalam sifat kedua-dua penyakit berjangkit ini, ia membawa kepada kemunculan beberapa akibat yang tidak dapat dielakkan.

Menurutnya semasa langkah-langkah bagi membendung wabak itu mengalihkan sumber dan memberi kesan kepada perkhidmatan rawatan penting TB dalam negara, langkah-langkah seperti memakai topeng muka, penjarakan fizikal, mengelakkan tempat yang sesak dan meningkatkan kesedaran kebersihan dan membantu mengurangkan penyebaran kuman TB,” katanya.

Beliau berkata demikian dalam nota intervensi di mesyuarat The Regional Committee Meeting Sesi ke-72 bagi Pasifik barat (RCM72), yang berlangsung di Himeji, Jepun hari ini.

Beliau berkata Malaysia sangat berhati-hati dalam memastikan bahawa kemajuan yang dicapai dalam penjagaan dan pencegahan TB tidak dibantutkan oleh pandemik COVID-19 dan telah memperkenalkan pendekatan norma baharu terutamanya dalam mengesan dan merawat pesakit TB.

“Perundingan maya dan Terapi Pemerhatian Terus (DOT) telah diamalkan sejak permulaan pandemik, dan ujian serentak bagi TB dan COVID-19 digalakkan dengan mengambil kira persamaan simptom,” katanya, sambil menambah aktiviti capaian dijalankan dengan menyasarkan kumpulan berisiko tinggi dan kawasan hotspot untuk TB.

Khairy berkata penyakit itu kekal menjadi kebimbangan utama kesihatan awam utama di negara ini dengan kadar pemberitahuan TB (kes TB baharu dan berulang dimaklumkan pada tahun tertentu) sebanyak 72 bagi setiap 100,000 penduduk dan kadar kematian 7.1 bagi setiap 100,000 penduduk tahun lepas.

Beliau berkata Malaysia melaporkan sekitar 20 hingga 21 peratus jangkitan TB tersembunyi setiap tahun, yang mempunyai potensi risiko untuk beralih kepada TB aktif pada tahun-tahun berikutnya, namun pengambilan langkah-langkah rawatan pencegahan TB masih perlahan, iaitu sekitar 60 peratus untuk 2020.

“Drug resistant TB (DRTB) berterusan dan mengancam keselamatan kesihatan kita. Malaysia akan terus memperkukuh saringan TB terpendam dan akan terus menyediakan Terapi Pencegahan Tibi (TPT) dan memastikan DRTB dikenal pasti dan dirawat dengan sewajarnya,” katanya.

Khairy berkata Malaysia komited sepenuhnya untuk mencapai sasaran menamatkan TB menjelang 2035 dan telah membangunkan Pelan Strategik Nasional untuk Menamatkan Tibi (2021-2030) selaras dengan strategi yang dicadangkan oleh Pejabat Serantau Pasifik Barat Pertubuhan Kesihatan Dunia (WPRO).


Isu bekalan telur ayam, minyak masak: Salahuddin jumpa pemain industri esok

KUALA LUMPUR, 5 Disember – Kementerian Perdagangan Dalam Negeri dan Kos Sara Hidup (KPDNKSH) akan mengadakan perjumpaan khas dengan pemain industri telur ayam dan minyak masak peket esok.

Menterinya Datuk Seri Salahuddin Ayub berkata perjumpaan itu bertujuan mengenal pasti situasi sebenar dan mendapatkan maklumat terkini berhubung bekalan kedua-dua barangan tersebut.

“Saya akan bertemu dengan pemain industri minyak sawit seperti Felda (Lembaga Kemajuan Tanah Persekutuan) dan Sime Darby serta lain-lain pada petang esok untuk membincangkan tentang isu bekalan ini kerana perkara tersebut penting untuk saya dengar sendiri.

“Perjumpaan dengan pemain industri telur ayam pula mungkin pada hari berikutnya supaya saya dapat data dan perbincangan yang cepat,” katanya selepas membuat tinjauan bekalan dan harga barangan keperluan di NSK Trade City, Kuchai Lama, di sini hari ini

Dalam pada itu, Salahuddin berkata hasil daripada perjumpaan tersebut akan meningkatkan hubungan kementerian bersama pemain industri sekali gus menyelesaikan isu yang berbangkit termasuk melihat usaha menurunkan harga barangan tersebut.

“Selama ini pun saya mendengar tentang isu yang menjadi rungutan rakyat dan hari ini saya menyaksikan sendiri, paling tidak ada dua isu besar yang saya mesti hadapi bersama dengan pasukan kementerian iaitu ketidakcukupan bekalan telur dan minyak masak peket,” katanya.


Kawasan pendakian berisiko perlu guna khidmat MGP bermula 2023

AYER KEROH 9 Ogos – Aktiviti pendakian di semua 211 lokasi dikenal pasti berisiko tinggi di Hutan Simpan Kekal (HSK) seluruh negara perlu menggunakan khidmat Malim Gunung Perhutanan (MGP) bermula 2023.

Ketua Pengarah Jabatan Perhutanan Semenanjung Malaysia Datuk Indera Mohd Ridza Awang berkata, Malaysia mempunyai banyak lokasi pendakian dan pihaknya akan menggazetkan kawasan berisiko perlu menggunakan khidmat MGP bagi mengelakkan risiko kemalangan.

“Setiap MGP boleh bawa tujuh pendaki. Bagi kami seorang MGP boleh kawal jumlah pendaki itu, kalau lebih perlu guna khidmat seorang lagi MGP.

Hadir sama, Setiausaha Bahagian Perancangan Strategik dan Antarabangsa Kementerian Tenaga dan Sumber Asli (KeTSA) Khairulnizam Hashim, Pengarah Perhutanan Negeri Melaka Khirun Nizam Abdul Rahim serta Pengarah Jabatan Bomba dan Penyelamat Malaysia Negeri Melaka Abu Bakar Katain.

“Tahun ini sahaja sudah 400 kemalangan membabitkan pendaki dilaporkan di seluruh negara. Tiada statistik bandingan kerana pada 2020 dan 2021 aktiviti mendaki, rekreasi atau eko pelancongan tidak dibuka sepanjang pandemik.

“Tapi bila dibuka sepenuhnya tahun ini, jumlah kemalangan dalam kalangan pendaki agak tinggi. Ada juga tidak patuh dan dikesan melakukan pendakian tanpa permit, perbuatan ini dianggap melanggar kawasan tertutup masuk tanpa kebenaran, telah diambil tindakan.

“Saya nasihatkan pihak ingin melakukan pendakian dalam kawasan HSK, dapatkan permit khas atau kebenaran. Kawasan berkenaan kita kategorikan sebagai hutan tertutup,” katanya.


Rampasan kuasa tentera di Guinea: Semua rakyat Malaysia selamat- Kedutaan

KUALA LUMPUR 7 Sept – Semua rakyat Malaysia di Guinea dilaporkan selamat susulan ketidakstabilan politik di negara itu akibat rampasan kuasa tentera, pada Ahad.

Kedutaan Malaysia di Conakry, Guinea, memaklumkan buat masa ini terdapat 12 rakyat Malaysia yang berdaftar dengan kedutaan, termasuk pegawai kedutaan dan anggota keluarga mereka.

“Sebelas daripada 12 rakyat Malaysia yang berdaftar kini berada di Guinea, sementara seorang telah pulang untuk bercuti di Malaysia dua minggu lalu.

Pemimpin sebuah unit tentera yang menggulingkan dan menahan Presiden Alpha Condé, Kolonel Mamady Doumbouya, dilaporkan berkata isu “kemiskinan dan endemik rasuah” menjadi antara punca pasukannya bertindak menyingkirkan Condé.

Menerusi televisyen negara, unit tentera itu mengumumkan bahawa mereka telah membubarkan kerajaan dan parlimen, manakala unit yang lain belum memberikan komen secara terbuka.

Buat masa ini, perjalanan rentas sempadan keluar masuk dari Guinea melalui udara telah disambung semula manakala untuk sempadan darat masih ditutup.

Guinea, bekas jajahan Perancis, mencapai kemerdekaannya pada 1958. Ia mempunyai penduduk sekitar 13.5 juta orang serta kaya dengan sumber mineral tetapi masih menjadi satu daripada negara termiskin dunia.


DUN TANJUNG BIDARA: Cakna kesihatan rakyat

TANJUNG BIDARA 30 Mac – Kesihatan dan keselesaan penduduk mengalami keuzuran antara perkara diberikan perhatian oleh Ahli Dewan Undangan Negeri (ADUN) Tanjung Bidara Datuk Seri Ab Rauf Yusoh.

Setiausaha JAPERUN Tanjung Bidara Ahmad Warid Ismail berkata, pihaknya mewakili Ab Rauf menyampaikan sumbangan kepada dua penerima di DUN berkenaan pada 25 Mac lalu.


Hargai jasa Soh Chin [email protected]

Mengikut FAM pula, Chin Aun atau lebih mesra dengan gelaran ‘taukeh’ mewakili Malaysia sebanyak 252 kali dari tahun 1969 hingga 1984.

Chin Aun dilahirkan pada 28 Julai 1950 di Alor Gajah, Melaka. Mengikut rekod Wikipedia, ‘taukeh’ bermain untuk Melaka pada 1969-1970, kemudian tahun 1979 hinggalah tahun 1988.

Ini bagi mengenang jasa beliau mengharumkan nama Malaysia di peringkat antarabangsa. Berdasarkan pencapaian terkini Chin Aun, mungkin kerajaan negeri Melaka boleh berbuat sesuatu bagi menghargai jasa beliau.

Kejayaan menempatkan nama di dalam ‘FIFA Century Club’ adalah kejayaan anak Melaka yang luar biasa. Ia setanding kejayaan peringkat Olimpik yang menampilkan jagoan sukan dunia.


Tuntutan waris Sultan Sulu: Malaysia fail permohonan batal ‘Final Award’

KUALA LUMPUR, 18 Mac – Kerajaan telah memfailkan permohonan untuk membatalkan Final Award berhubung isu tuntutan pihak mengaku sebagai waris Sultan Sulu pada 3 Mac lepas di Mahkamah Arbitari Paris, Perancis bagi memastikan kedaulatan dan kepentingan Malaysia terpelihara.

Perdana Menteri Datuk Seri Ismail Sabri Yaakob berkata tindakan itu dibuat bagi memastikan keputusan tersebut tidak boleh dikuatkuasakan selain memastikan Malaysia tidak perlu membayar wang pampasan sebanyak US$14.9 bilion (RM62.59 bilion) seperti yang dituntut.

Beliau turut menegaskan bahawa tuntutan oleh pihak yang mengaku sebagai waris kepada Sultan Sulu terhadap Kerajaan Malaysia melalui prosiding timbang tara antarabangsa itu adalah tidak sah dan melanggari undang-undang.

“Ini kerana pelantikan penimbang tara Dr Gonzalo Stampa telah dibatalkan oleh Mahkamah Tinggi Madrid pada 29 Jun 2021 yang mengakibatkan semua keputusan dikeluarkan beliau tidak sah, termasuk Final Award yang dikeluarkan pada 28 Feb 2022,” katanya dalam kenyataan hari ini.

Perdana Menteri berkata Dr Stampa bagaimanapun tidak mengendahkan keputusan Mahkamah Tinggi Madrid dengan memindahkan tempat timbang tara ke Paris dan telah meneruskan prosiding timbang tara sehinggalah beliau mengeluarkan Final Award tersebut.

Ismail Sabri berkata kerajaan tegas dengan pendirian bahawa Sabah telah diiktiraf oleh Pertubuhan Bangsa-Bangsa Bersatu (PBB) dan masyarakat antarabangsa sebagai sebahagian daripada Persekutuan Malaysia sejak 16 Sept 1963 dan tidak akan melayan sebarang tuntutan daripada mana-mana pihak berkenaan negeri Sabah.

“Adalah ditekankan bahawa Kerajaan Malaysia tidak akan berganjak walau seinci pun dalam menjaga dan mempertahankan kedaulatan negara dan kedudukan Sabah dalam Malaysia akan dipertahankan untuk selama-lamanya,” katanya.- BERNAMA


Mahkamah rayuan tetapkan 23 Nov keputusan cabar larangan merokok

PUTRAJAYA, 8 September – Mahkamah Rayuan menetapkan 23 Nov ini untuk keputusan berhubung rayuan tujuh individu yang mahu membatalkan larangan merokok di semua premis makanan yang dikuatkuasakan Kementerian Kesihatan (KKM).

Hakim Datuk Yaacob Md Sam, yang mengetuai panel tiga hakim berkata mereka memerlukan lebih banyak masa untuk meneliti dan memutuskan isu yang dibangkitkan oleh peguam dalam rayuan tersebut yang melibatkan kepentingan awam.

Dua lagi hakim yang menganggotai panel itu ialah Hakim Mahkamah Rayuan Datuk M. Gunalan dan Hakim Mahkamah Tinggi Datuk Lim Chong Fong.

Tujuh individu itu merayu terhadap keputusan Mahkamah Tinggi pada 29 Okt 2019 yang menolak permohonan semakan kehakiman mereka untuk mendapatkan perintah certiorari bagi membatalkan keputusan KKM melarang merokok di kedai makan.

Tujuh individu itu ialah Mohd Hanizam Yunus, 55, Zulkifli Mohamad, 60, Mohd Laisani Dollah, 49, Mohd Sufian Awaludin, 38, Ridzuan Muhammad Noor, 56, Mohd Yazid Mohd Yunus, 51, dan Yuri Azhar Abdollah, 43.

Pada prosiding mahkamah yang dijalankan secara dalam talian, peguam Mohamed Haniff Khatri Abdulla yang mewakili individu itu, berhujah bahawa larangan merokok yang dikuatkuasakan di kedai makan adalah tidak berperlembagaan, tidak sah dan tidak munasabah kerana ia dibuat tanpa penelitian yang betul dan menyeluruh.

Beliau berkata sebelum penguatkuasaan larangan merokok di kedai makan pada 2019, perokok di Malaysia boleh merokok di zon khas yang disediakan oleh pemilik kedai makan yang mempunyai penyaman udara dan tidak mempunyai penyaman udara.

“Kami berhujah bahawa keadaan ini lebih seimbang bagi hak perokok serta bukan perokok iaitu pelanggan yang tidak merokok boleh memilih untuk duduk di tempat yang ditetapkan dan perokok pula boleh merokok di tempat terbuka,” hujah beliau lagi.

Haniff Khatri berkata hakim Mahkamah Tinggi juga telah terkhilaf dari segi undang-undang dan malah, dalam memutuskan bahawa hak anak guamnya di bawah Perkara 5 Perlembagaan Persekutuan tidak dicabuli dan perokok tidak didiskriminasi di bawah Perkara 8 Perlembagaan Persekutuan berikutan penguatkuasaan larangan merokok di kedai makan.

Peguam Kanan Persekutuan Shamsul Bolhassan yang mewakili Kementerian Kesihatan, berhujah bahawa larangan merokok di kedai makan adalah munasabah dan tidak menyalahi undang-undang.

“Hak untuk merokok bukan hak asasi untuk hidup dan jika individu memilih untuk merokok, mereka perlu menghormati hak bukan perokok dan mereka (perokok) perlu bergerak tiga meter dari kedai makan untuk merokok.

Dalam semakan kehakiman yang difailkan pada 31 Dis 2018 dengan menamakan KKM sebagai responden, tujuh lelaki itu yang menubuhkan persatuan dikenali sebagai Persatuan Pertahankan Perokok (PHP) memohon satu deklarasi bahawa keputusan KKM untuk melarang merokok di kedai makan adalah tidak berperlembagaan.

Menurut mereka, perokok mempunyai hak sama rata dengan golongan tidak merokok untuk mengunjungi dan meluangkan masa di premis makanan dan kerajaan tidak menyediakan kemudahan yang mencukupi seperti kawasan merokok atau memasukkan peruntukan di bawah larangan merokok bagi pengusaha kedai makan untuk menyediakan kawasan larangan merokok mereka sendiri.


Tiga sahabat maut kereta bertembung lori tangki minyak di Teluk Intan

TELUK INTAN, 13 Jun – Tiga sahabat lelaki maut manakala dua lagi cedera parah apabila kereta yang dinaiki mereka bertembung dengan sebuah lori tangki minyak di Kilometer 7 Jalan Maharajalela di sini, malam tadi.

Ketua Polis Daerah Hilir Perak ACP Ahmad Adnan Basri berkata kejadian pada pukul 9.40 malam itu dimaklumkan oleh orang awam kepada pihak polis yang melibatkan mangsa lima sahabat lelaki berusia lingkungan 19 hingga 26 tahun yang menaiki kereta Volkswagen.

“Pemandu kereta berusia 26 tahun dan seorang penumpang berumur 19 tahun mengalami cedera parah manakala pemandu lori tangki minyak itu tidak cedera,” katanya dalam kenyataan hari ini.

Katanya siasatan awal di tempat kejadian mendapati kereta Volkswagen itu dari arah Hutan Melintang menuju ke Teluk Intan sebelum bertembung dengan lori tangki minyak tersebut.


Op TBC: Cuti 203 anggota penguat kuasa JPJ Melaka dibeku

KESIDANG 18 Januari – Cuti 203 pegawai dan anggota Jabatan Pengangkutan Jalan (JPJ) dibekukan sepanjang Op Tahun Baru Cina (TBC) bermula 17 hingga 27 Januari ini.

“Kira-kira tujuh hingga 10 anggota dan pegawai JPJ yang menyamar berpakaian preman di terminal bas, dalam bas selain berlegar di kawasan-kawasan sekitar terminal bagi mengelakkan isu ulat tiket sempena musim perayaan ini.

“Sementara itu pegawai dan anggota yang lain akan terlibat dengan operasi sepanjang 10 hari dilaksanakan sempena Tahun Baru Cina (TBC), ” katanya.

Beliau berkata demikian pada sidang media Pemeriksaan Bas di Depoh Ekspres Delima di Kawasan Perindustrian IKS Taman Malim Jaya, di sini, semalam.

Dalam pemeriksanaan bas di depoh terbabit, kira-kira sembilan anggota daripada Unit Kejuruteraan Automotif dan Bahagian Pemeriksaan serta Kawalan Kenderaan Perdagangan terlibat.

Mengulas lanjut, Muhammad Firdaus berkata bermula 14 hingga semalam (17 Januari), kira-kira 28 buah bas telah diperiksa bagi memastikan kesemua kenderaan yang digunakan untuk membawa penumpang khususnya pulang ke kampung halaman berada dalam keadaan selamat.

“Kesemua 28 buah bas yang diperiksa di enam buah depoh dalam Melaka termasuk Mara Liner Ekspres, Mayang Sari Ekspres, Melor Interline Ekspres, Top Liner Ekspres, City Liner Ekspres dan Delima Ekspres.

“Pemeriksaan bas kita memfokuskan kepada aspek teknikal seperti brek, tayar, semua lampu berfungsi, pembalik cahaya dan dokumen kenderaan dan pemandu,” katanya.


Kabinet setuju beri subsidi ayam, telur kepada penternak

KUALA LUMPUR, 9 Feb – Kabinet bersetuju memberikan subsidi 60 sen per kilogram (kg) kepada penternak ayam dengan mengambil kira harga ayam hidup di peringkat ladang sebanyak RM5.90 per kg dan harga runcit ayam bulat standard RM8.90 per kg.

Menteri Pertanian dan Industri Makanan Datuk Seri Dr Ronald Kiandee dalam kenyataannya berkata Jemaah Menteri turut bersetuju memberikan subsidi sebanyak 5 sen bagi setiap biji telur semua jenis kategori.

“Tempoh pemberian subsidi adalah mulai 5 Feb hingga 4 Jun depan iaitu sepanjang tempoh pelaksanaan Skim Harga Maksimum Keluarga Malaysia (SHMKM),” katanya.

Menurut Ronald, tujuan pemberian subsidi adalah untuk meringankan beban penternak susulan peningkatan kos terutamanya kos makanan yang meliputi 70 peratus daripada kos pengeluaran selain kos logistik, kos pekerja, kos utiliti dan kos ubat-ubatan.

Beliau turut berharap langkah intervensi kerajaan melalui pemberian subsidi kepada penternak dapat menstabilkan kembali bekalan sekali gus memastikan rakyat dapat membeli ayam dan telur dengan harga berpatutan.

Katanya, anggaran keseluruhan implikasi kewangan kepada kerajaan bagi melaksanakan pemberian subsidi ayam dan telur di seluruh negara untuk tempoh empat bulan ini adalah sebanyak RM528.52 juta.

Ini bagi memastikan industri ayam dan telur terus kekal mampan dan beroperasi dalam skala penuh bagi memastikan pengeluaran di ladang mencukupi bagi memenuhi keperluan tempatan, katanya. – BERNAMA


Jangan pandang remeh Kawasaki, boleh ragut nyawa kanak-kanak – Pakar

KUALA LUMUR, 19 April – Penyakit Kawasaki atau turut dikenali sebagai Sindrom Kawasaki walaupun jarang berlaku, ia berisiko menyebabkan kematian dalam kalangan kanak-kanak yang dijangkiti sekiranya tidak diberikan rawatan sesuai dengan segera.

Pakar Perunding Kanan Pediatrik yang juga Pakar Perunding Imunologi Klinikal dan Alergi di Hospital Pengajar Universiti Putra Malaysia (UPM) Prof Madya Dr Intan Hakimah Ismail berkata penyakit itu yang melibatkan keradangan pada pembuluh darah cenderung menyerang kanak-kanak berumur bawah lima tahun.

“Komplikasi penyakit Kawasaki paling membimbangkan adalah keradangan arteri koronari yang boleh menyebabkan masalah jantung seterusnya berisiko menyebabkan kematian sekiranya tidak mendapat rawatan sewajarnya,” katanya kepada Bernama baru-baru ini.

Menurut Dr Intan Hakimah yang juga Ketua Unit Imunologi Klinikal, Jabatan Pediatrik, Fakulti Perubatan dan Sains Kesihatan, UPM,  penyakit Kawasaki sukar untuk didiagnosis kerana ia mempunyai gejala serupa dengan penyakit lain termasuk demam.

Bagaimanapun, ibu bapa boleh mengambil langkah awal dengan membawa anak mereka berjumpa doktor sekiranya mempunyai gejala seperti demam melebihi lima hari; ruam pada bahagian badan; bengkak kelenjar leher; lidah merah, bengkak, berbiji-biji yang dipanggil ‘lidah strawberi’ dan mata merah tetapi tidak berair atau mempunyai tahi mata.

“Jika anak-anak ada gejala ini, segeralah bawa berjumpa dengan doktor sebaik-baiknya pakar kanak-kanak kerana mereka lebih mahir dan boleh mengetahui ia gelaja Kawasaki atau tidak,” katanya.

Semalam, Kementerian Kesihatan memuat naik infografik berhubung penyakit Kawasaki dan menasihatkan ibu bapa agar mendapatkan rawatan segera sekiranya anak mereka mempunyai gejala bagi mengurangkan risiko komplikasi jantung.

Mengenai cara rawatan, Dr Intan Hakimah berkata kanak-kanak yang disahkan dijangkiti Kawasaki kebanyakannya pulih dalam tempoh beberapa hari, namun sesetengah kes serius pesakit perlu dirawat di hospital bagi membolehkan ‘antibodi imunoglobulin’ secara infusi intravena (IV) diberikan kepada mereka.

Dr Intan Hakimah menjelaskan sehingga kini belum dapat dikenal pasti punca sebenar jangkitan Kawasaki yang dikesan oleh pakar Pediatrik Jepun, Dr Tomisaku Kawasaki buat kali pertama pada 1967.

Sehubungan itu, beliau menasihati ibu bapa supaya sentiasa mengambil langkah berjaga-jaga sekiranya anak-anak mereka demam dan tidak menganggapnya sebagai kebiasaan seperti kanak-kanak itu sedang membesar.

Sementara itu, Perunding Kanan Pediatrik Datuk Dr Amar Singh HSS berkata Kawasaki bukan virus dan kanak-kanak di Asia lebih terdedah kepada penyakit itu.

Mengenai langkah pencegahan, Dr Amar yang juga penasihat Majlis Kebangsaan Intervensi Awal Kanak-kanak (NECIC) menasihatkan ibu bapa agar mendapatkan rawatan sekiranya mengesyaki anak mereka mempunyai semua gejala tersebut.

“Tidak diketahui punca penyakit tetapi terdapat rawatan yang baik untuk penyakit Kawasaki iaitu menggunakan immunoglobulin dan aspirin. Bagaimanapun, petunjuk terbaik ialah demam berpanjangan tidak memberi tindak balas kepada rawatan biasa,” katanya.


Hampir 3,000 pegawai, anggota polis ditugaskan sepanjang Op Selamat

KUALA LUMPUR, 29 April – Berbaki hanya beberapa hari sebelum sambutan Hari Raya Aidilfitri, Polis Diraja Malaysia (PDRM) telah melakukan persiapan rapi menjelang Op Selamat 18/2022 sempena perayaan itu yang dijalankan selama 10 hari berkuat kuasa hari ini.

Dianggarkan hampir 3,000 pegawai dan anggota polis dari enam negeri, iaitu Perlis, Kedah, Terengganu, Pahang, Johor dan Kuala Lumpur, akan digerakkan dalam operasi itu bagi menjaga keselamatan dan membantu melancarkan aliran trafik.

Di PERLIS, seramai 1,200 anggota telah bersiap siaga untuk digerakkan dalam operasi itu selepas dianggarkan 60,000 hingga 80,000 kenderaan dijangka memasuki negeri itu, menurut Ketua Polis negeri Datuk Surina Saad.

Beliau berkata sekatan jalan raya (SJR) hanya akan dilaksanakan mengikut keperluan bagi mengelak kesesakan lalu lintas pada musim perayaan itu, namun terdapat enam lokasi dijangka mengalami kesesakan iaitu kawasan Kuala Perlis, Padang Besar, Bulatan Jubli Emas Kangar, Arau, Kangar Jaya dan Beseri.

Di JOHOR, seramai 300 pegawai dan anggota trafik kontinjen negeri, serta dibantu keanggotaan Ibu Pejabat Polis Daerah, akan digerakkan untuk operasi itu apabila kesesakan lalu lintas dijangka berlaku di 30 kawasan jalan raya susulan pertambahan 70,000 orang dari Singapura memasuki negeri itu setiap hari.

Ketua Polis negeri Datuk Kamarul Zaman Mamat berkata antara tumpuan tugasan ialah memfokuskan kawalan trafik dan keselamatan serta pemantauan kediaman dengan sebanyak 41 kawasan ‘hotspot’ dikesan kerap berlaku kemalangan dan daerah Batu Pahat mencatatkan kes tertinggi.

Di TERENGGANU, seramai 22 pegawai dan 167 anggota Jabatan Siasatan dan Penguatkuasaan Trafik negeri ditugaskan sepanjang operasi itu memandangkan kenderaan masuk ke negeri berkenaan dijangka bertambah hingga lima kali ganda pada musim perayaan ini berbanding 13,000 kenderaan pada hari biasa.

Ketua Polis negeri Datuk Rohaimi Md Isa berkata SJR tidak akan dilaksanakan, namun 20 kawasan hitam telah dikenal pasti sebagai kawasan kerap berlaku kemalangan serta enam lagi kawasan panas perlu diberi tumpuan untuk melancarkan pergerakan kenderaan.

Sementara itu, seramai 45 pegawai dan 625 anggota polis akan bertugas dalam Op Selamat KUALA LUMPUR dengan fokus utama meminimumkan kadar kemalangan jalan raya selain mencegah jenayah pecah rumah dan memastikan keselamatan harta benda yang ditinggalkan penduduk semasa pulang ke kampung.

Ketua Polis Kuala Lumpur Datuk Azmi Abu Kassim turut menasihatkan warga kota supaya menghantar borang maklum balik kampung di balai polis berhampiran dan memaklumkan kepada jiran sekiranya pulang ke kampung halaman bagi menyambut Hari Raya Aidilfitri.

Selain itu, beliau berkata 10 laluan di sekitar ibu kota dikenal pasti sebagai lokasi kerap berlaku kemalangan iaitu Jalan Kepong, Jalan Cheras, Jalan Ipoh, Lebuhraya Lingkaran Tengah 2 (MRR2), Jalan Tun Razak, Jalan Kuching, Jalan Ampang, Jalan Klang Lama, Jalan Duta dan Jalan Sungai Besi.

Di PAHANG, Ketua Polis negeri Datuk Ramli Mohamed Yoosuf berkata dijangkakan antara 1.5 juta hingga empat juta kenderaan akan melalui jalan-jalan utama di negeri itu mulai hari ini, justeru, polis akan membuat pemantauan dengan melakukan rondaan di 16 ‘hotspot’ termasuk di lebuh raya selain jalan Persekutuan.

Katanya, lebih 300 pegawai dan anggota akan terlibat dengan tumpuan utama untuk mencegah jenayah pecah rumah serta meminimumkan kemalangan jalan raya.

Di KEDAH, pengguna jalan raya diseru menghantar rakaman pengguna jalan raya lain yang melakukan kesalahan untuk tindakan diambil selepas 1.4 juta kenderaan dijangka akan memasuki negeri itu yang berisiko boleh melakukan kesalahan hingga membahayakan nyawa orang lain.

Ketua Polis negeri CP Wan Hassan Wan Ahmad berkata rakaman kesalahan yang boleh diambil termasuk memotong  kereta lain di hadapan dan memasuki lorong kecemasan seterusnya tindakan saman akan dikenakan kepada pesalah trafik itu.

Selain itu, beliau berkata pihaknya akan terus melakukan pemantauan lebih kerap di kawasan ‘hotspot’ yang sering berlalu kemalangan antaranya di daerah Baling, Kulim, Kuala Muda, dan Kota Setar. – BERNAMA


Wanita mirip Zalina muncul di kafe adalah gelandangan – Polis

SHAH ALAM, 21 Julai – Seorang wanita yang didakwa mirip bekas pembaca berita sebuah stesen televisyen, Zalina Shaharah Azman atau lebih dikenali sebagai Zalina Azman yang dilaporkan hilang sejak November tahun lepas disahkan bukan personaliti televisyen itu.

Ketua Polis Daerah Shah Alam ACP Mohd Iqbal Ibrahim berkata wanita yang didakwa dilihat di tiga lokasi di Seksyen 3, 9 dan 14, di sini adalah individu sama iaitu seorang gelandangan.

“Pihak kami dah semak dengan pekerja kafe tersebut (tular di Twitter semalam) dan dapati yang datang ke kafe berkenaan adalah gelandangan. Bukan Orang Hilang (Zalina) yang dicari ketika ini,” katanya dalam kenyataan di sini, hari ini.

Semalam, polis mengesahkan Zalina Shaharah, 58, masih berada dalam negara susulan tiada pergerakan keluar membabitkan wanita itu yang dikesan pihak berkuasa setakat ini.

Isnin lepas, Mohd Iqbal dalam satu kenyataan berkata pihaknya menerima laporan daripada anak lelaki Zalina Shaharah, Mikhael Norman, 33, berkenaan kehilangan ibunya pada 29 Nov tahun lepas.


Enam remaja termasuk tiga pelajar sekolah dicekup berlumba haram

BUTTERWORTH 5 April. – Enam remaja lelaki termasuk tiga pelajar tingkatan empat ditahan ketika sedang berlumba haram di Lebuhraya Lingkaran Luar Butterworth (BORR), di sini dalam Op Samseng Jalanan yang dijalankan semalam.

Ketua Polis Daerah Seberang Perai Utara (SPU) Asisten Komisioner Noorzainy Mohd Noor berkata, enam remaja menunggang motosikal itu berumur 16 hingga 19 tahun dan mereka ditahan dalam operasi bermula 5.30 petang dan tamat tiga jam kemudian.

“Polis yang terlibat dalam operasi itu menyamar dengan memakai pakaian biasa dan bertindak mengekori enam remaja yang menunggang motosikal secara berlumba, mereka juga melakukan aksi menundukkan badan seperti ‘superman’ dan zigzag.

“Tindakan mereka amat berbahaya bukan sahaja kepada diri sendiri malah pengguna jalan raya yang lain di situ,” katanya dalam kenyataan hari ini.

Beliau berkata selain tiga pelajar tingkatan empat itu, turut ditahan dua pembantu kedai dan seorang yang bekerja sendiri serta kesemua mereka kini direman bagi membantu siasatan menurut Seksyen 42(1) Akta Pengangkutan Jalan 1987.


Sidang DUN: Gabung anak syarikat Kerajaan Negeri pertingkatkan keyakinan pelabur

AYER KEROH 12 Disember – Beberapa buah anak syarikat Kerajaan Negeri akan digabungkan dalam penstrukturan semula syarikat bagi meningkatkan keyakinan pelabur dan mengelakkan berlaku persaingan sesama sendiri.

Ketua Menteri, Datuk Seri Utama Sulaiman Md Ali berkata, langkah merasionalisasikan beberapa syarikat digabungkan mampu menambah nilai pelaburan sekiranya penstrukturan semula itu dilaksanakan.

“Ini masih dibawah pengamatan kita supaya syarikat-syarikat ini tidak bersaing antara satu sama lain. Ada pelabur yang datang menyebabkan anak-anak syarikat ini kena bergabung.

Beliau berkata demikian ketika menjawab soalan tambahan Kerk Chee Yee (DAP-Ayer Keroh) pada pada Persidangan Keempat (Bajet), Pemnggal Pertama Dewan Undangan Negeri (DUN) Negeri Melaka Yang Kelima Belas di Dewan Undangan Negeri, di sini, hari ini.

“Beberapa syarikat yang terlibat ini akan dinilai sewajarnya kerana kita juga akan mengambil kira faktor pekerja yang ada dan bagaimana kita mahu letakkan kedudukan mereka, ini perlu diberi perhatian.

“Langkah ini juga perlu dilihat dengan sewajarnya supaya kita ada perbelanjaan yang berhemah dan tidak ada pelanggaran tatakelola di bawah Akta yang terlibat,” katanya.


Tak puas hati bil tinggi, pengguna boleh fail tuntutan pada TTPM

PUTRAJAYA 16 Jun – Pengguna yang tidak berpuas hati dengan bil elektrik yang melambung tinggi semasa Perintah Kawalan Pergerakan (PKP) boleh memfailkan tuntutan di Tribunal Tuntutan Pengguna Malaysia (TTPM).

Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid, berkata langkah itu adalah alternatif selain penyaluran aduan kepada Tenaga Nasional Berhad (TNB) dan Suruhanjaya Tenaga.

Isu kenaikan bil elektrik hangat dibincangkan oleh rakyat, khususnya menerusi media sosial, yang tidak berpuas hati dengan caj yang dikenakan kerana terlalu tinggi berbanding sebelumnya.

TTPM yang ditubuhkan pada 15 November 1999 menyediakan saluran alternatif kepada pengguna untuk membuat tuntutan ganti rugi berkenaan pembelian barangan atau perkhidmatan dengan kes boleh diselesaikan kurang daripada 60 hari.

Badan itu juga membolehkan pengguna memfailkan tuntutan tebus rugi terhadap pembelian barangan dan perkhidmatan yang tidak menepati apa yang diiklankan dengan amaun tidak lebih RM50,000.


JKM belanja RM35 juta, gerakkan lebih 3,000 petugas bantu mangsa banjir – Zailah

KUALA LUMPUR, 29 Dis – Jabatan Kebajikan Masyarakat (JKM) telah membelanjakan RM35 juta bagi tujuan penyediaan barangan keperluan untuk mangsa banjir yang terjejas di lapan negeri yang dilanda musibah itu.

Timbalan Menteri Pembangunan Wanita, Keluarga dan Masyarakat Datuk Siti Zailah Mohd Yusoff berkata perbelanjaan melibatkan tikar/pelapik lantai, selimut, tuala mandi, kain pelikat dan kain batik, kit kebersihan diri dan lain-lain keperluan.

“Manakala bagi khemah boleh lipat (C-tent), lebih 31,921 unit telah digunakan bagi memberi ruang keselesaan kepada keluarga yang berada di Pusat Pemindahan Sementara (PPS).

“JKM juga turut menyediakan makanan bermasak di setiap PPS mengikut bilangan mangsa termasuk petugas sepanjang tempoh mangsa berada di PPS, sebanyak lapan buah depoh Utama JKM, 521 Pengkalan Hadapan dan 165 Depoh Mini JKM,” katanya dalam kenyataan di sini hari ini.

Beliau berkata JKM setakat ini telah menempatkan seramai 114,280 mangsa banjir di 771 PPS yang telah dibuka di seluruh negara yang melibatkan 31,921 keluarga.

Siti Zailah berkata agensi itu juga telah menggerakkan lebih 3,000 Pegawai JKM yang bertugas bagi memastikan penempatan dan kebajikan mangsa banjir berada dalam keadaan terurus serta makan minum mencukupi.

Selain itu, katanya, JKM juga telah berjaya mewujud dan menyelaras penyediaan dapur rakyat di setiap lokasi bencana banjir yang memanfaatkan lebih 16,000 mangsa banjir.

Beliau berkata JKM turut membantu mengumpul dan mengatur gerakan sukarelawan yang berminat untuk membantu dalam kerja-kerja pasca banjir seperti pembersihan rumah, surau, masjid dan lain-lain.

Katanya, setiap kumpulan sukarelawan atau NGO boleh menghubungi terus Pusat Kawalan Operasi Bencana (PKOB) daerah bagi mendapatkan lokasi yang bersesuaian, kehadiran secara berkumpulan adalah diutamakan.- BERNAMA


Sempadan negara akan dibuka selepas berbincang dengan tiga agensi – Hishammuddin

KUALA LUMPUR, 8 Feb – Sempadan negara hanya akan dibuka selepas diadakan perbincangan dengan Kementerian Kesihatan, Kementerian Pelancongan, Seni dan Budaya serta Jabatan Imigresen dan dibawa kepada jawatankuasa khas yang dipengerusikan perdana menteri, kata Menteri Kanan Pertahanan Datuk Seri Hishammuddin Tun Hussein.

Beliau berkata hasil perbincangan antara ketiga-tiga pihak itu akan dibawa ke mesyuarat kuartet untuk diperhalusi terlebih dahulu, sebelum dibawa ke peringkat jemaah menteri atau Jawatankuasa Khas Menangani COVID-19 yang dipengerusikan oleh perdana menteri.

“Pembukaan semula sempadan negara adalah satu keputusan yang besar terutamanya melibatkan negara yang mempunyai hubungan dua hala yang masih lagi menutup sempadan terhadap warga Malaysia,” katanya dalam sidang media selepas Mesyuarat Kuartet Menteri COVID-19 di Wisma Pertahanan, di sini hari ini.

Beliau berkata demikian sebagai mengulas kenyataan Pengerusi Majlis Pemulihan Negara, Tan Sri Muhyiddin Yassin sebelum ini yang mengesyorkan agar sempadan negara dibuka sepenuhnya seawal 1 Mac ini tanpa keperluan kuarantin wajib.

Menurut Muhyiddin syor yang dikemukakan dalam mesyuarat MPN itu adalah langkah penting bagi menyokong pemulihan negara khususnya dalam sektor ekonomi dan pelancongan, serta mampu menarik pelabur asing ke negara ini.

Mengulas sama ada sempadan negara boleh dibuka mengikut tarikh yang disyorkan oleh MPN, Hishammuddin berkata ia bergantung kepada perbincangan dengan dua kementerian dan Jabatan Imigresen.

“Tarikh berkenaan (1 Mac) hanyalah syor MPN, dan kaedah kita, apa juga syor dan cadangan daripada MPN akan dibawa semula ke kabinet (jemaah menteri) untuk mendapat keputusan yang muktamad,” katanya.

Sementara itu Hishammuddin berkata Angkatan Tentera Malaysia (ATM) bersedia untuk kembali memainkan peranan penting dalam menangani COVID-19 seperti sebelum ini dengan pengaktifan semula National COVID-19 Rapid Response Task Force (RRTF).

Menurutnya penubuhan semula RRTF adalah tepat ketika negara sedang menghadapi peningkatan kes COVID-19 akibat varian Omicron, dan ATM bersedia untuk terus terlibat, bersedia pada bila-bila masa untuk mendirikan hospital medan di mana-mana lokasi di seluruh negara jika diperlukan.

“Ia hanya mengambil masa selama seminggu untuk kita dirikan hospital medan ini, tetapi untuk masa sekarang ia tidak perlu kerana hospital di seluruh negara tidak berada dalam keadaan tertekan dengan jumlah pesakit COVID-19, jadi orang ramai jangan bimbang, kita tidak berada dalam keadaan seperti dahulu,” katanya.- BERNAMA


Tipu pelaburan ‘Like Share’, pengarah syarikat dipenjara setahun

KUALA LUMPUR 12 Mac. – Seorang pengarah syarikat dipenjara setahun oleh Mahkamah Majistret di sini, hari ini selepas mengaku bersalah menipu dan memperdaya seorang wanita untuk mempercayai pelaburan ‘Like Share’ itu wujud sehingga mengakibatkan kerugian berjumlah RM9,888, tahun lepas.

Mengikut pertuduhan, Tan didakwa menipu seorang wanita berusia 52 tahun dengan memperdaya mangsa untuk mempercayai pelaburan ‘Like Share’ itu wujud, sehingga mendorong wanita tersebut untuk memasukkan wang berjumlah RM9,888 ke dalam akaun syarikat Revorits It Solution Sdn Bhd yang didaftarkan atas nama tertuduh, yang mangsa tidak akan berbuat demikian sekiranya tidak diperdaya.

Tan didakwa melakukan perbuatan itu di Lucky Garden Bangsar, di sini, antara 10 dan 13 November 2020 mengikut Seksyen 420 Kanun Keseksaan yang membawa hukuman penjara minimum setahun dan maksimum 10 tahun serta sebatan dan boleh juga dikenakan denda.

Sementara itu, Tan mengaku tidak bersalah di hadapan Majistret Wong Chai Sia dan Tawfiq bagi tiga lagi pertuduhan melakukan kesalahan sama terhadap tiga individu lain yang mengakibatkan kerugian berjumlah RM29,512 dan ketiga-tiga kesalahan itu dilakukan di sekitar Lembah Klang, di sini, antara 12 Oktober dan 19 November lepas mengikut seksyen sama.

Mahkamah kemudiannya membenarkan tertuduh diikat jamin RM4,000 dengan seorang penjamin bagi setiap pertuduhan dan menetapkan 13 serta 20 April ini untuk sebutan semula kes.

Pendakwaan dikendalikan Timbalan Pendakwa Raya (TPR) Nurilya Ellyna Nor Azmal, TPR Wan Ahmad Hakimi Wan Ahmad Jaafar dan TPR Najihah Farhana Che Awang manakala tertuduh tidak diwakili peguam.


Malaysia catat 2,649 kes berkaitan penyakit zoonosis

KUALA LUMPUR 6 Julai – Bagi tempoh enam bulan pertama tahun ini, Malaysia mencatatkan sebanyak 2,649 kes berkaitan penyakit zoonosis, iaitu penyakit berjangkit yang berlaku antara haiwan dan manusia, kata Ketua Pengarah Kesihatan Datuk Dr Noor Hisham Abdullah.

Beliau berkata daripada angka itu, 1,484 kes adalah penyakit Leptospirosis, Malaria Knowlesi (1,156), Japanese Encephalitis (tujuh) dan Rabies (dua), manakala tiada kes dicatatkan bagi Brucellosis dan Q Fever.

“Jika dibandingkan prevalen penyakit zoonosis dari tahun-tahun lepas, didapati terdapat penurunan kes penyakit ini berikutan amalan kebersihan kendiri yang tinggi dan pelaksanaan Perintah Kawalan Pergerakan (PKP) dalam negara,” katanya pada sidang media perkembangan COVID-19 hari ini.

Hari Zoonosis Sedunia disambut setiap tahun pada 6 Julai di seluruh dunia bagi menyatakan komitmen berterusan untuk mencegah, mengawal dan membasmikan penyakit itu dan meningkatkan pengetahuan serta kesedaran orang ramai mengenai penyakit zoonosis.

Dr Noor Hisham berkata Kementerian Kesihatan juga berharap penglibatan orang ramai dalam pencegahan penyakit zoonosis dapat dipertingkat melalui pengamalan kebersihan kendiri yang tinggi dengan kerap mencuci tangan dengan sabun dan air terutamanya selepas mengendalikan haiwan.

“Lindungi diri anda untuk mencegah daripada digigit oleh nyamuk, pinjal dan kutu, elakkan daripada digigit atau dicakar oleh haiwan, selain simpan, masak dan kendalikan makanan dengan cara yang betul dan selamat dan pastikan daging atau bahan mentah yang lain dimasak secukupnya sebelum dimakan,” katanya.

Aktiviti riadah atau rekreasi perlu dilakukan di tempat yang diselenggara dengan baik dan memastikan ia berada dalam keadaan yang bersih, kata Dr Noor Hisham.

Penyakit zoonosis boleh disebabkan oleh pelbagai patogen penyakit seperti virus, bakteria, kulat dan parasit dan dijangka satu daripada tiga orang di dunia akan dijangkiti penyakit zoonosis setiap tahun.


Polis kesan modus operandi penipuan jualan tiket penerbangan, rugi lebih RM200,000

KUALA LUMPUR, 11 Mei – Polis Diraja Malaysia (PDRM) mengesan modus operandi baharu kes penipuan penjualan tiket penerbangan secara dalam talian membabitkan kerugian dianggarkan bernilai RM233,954.

Pengarah Jabatan Siasatan Jenayah Komersial Bukit Aman Datuk Mohd Kamarudin Md Din berkata PDRM menerima 20 kes penipuan dan ia masih dalam siasatan.

Beliau berkata berdasarkan siasatan mangsa telah melayari laman sosial (http://cafe.naver.com/mymalaysia) yang memaparkan iklan penjualan tiket penerbangan yang didakwa dikendalikan oleh syarikat Apsan Travel and Tour Sdn. Bhd.

Mohd Kamarudin menasihatkan orang ramai agar berwaspada apabila membuat sebarang transaksi dalam talian dengan individu yang tidak dikenali di laman sosial yang menawarkan pelbagai tawaran dengan harga yang lebih rendah daripada harga pasaran.

“Orang ramai dinasihatkan untuk elak membuat pembayaran ke dalam akaun bank atas nama individu yang berlainan daripada nama penjual dan perlu membuat semakan akaun bank atau nombor telefon yang diragui melalui laman sesawang http://ccid.rmp.gov.my/semakmule/.

Beliau berkata kes disiasat mengikut Seksyen 420 Kanun Keseksaan kerana menipu yang boleh dihukum penjara minimum setahun dan tidak melebihi 10 tahun atau didenda atau kedua-duanya sekali.


Ajaib….Melaka lengang di hujung minggu

BANDARAYA MELAKA 19 Feb – Beberapa kawasan tumpuan pelancongan di Melaka kelihatan lengang sejak pagi tadi, meskipun pada cuti hujung minggu.

Tinjauan Melaka Hari Ini seawal jam 10 pagi di beberapa lokasi utama ternyata jelas menunjukkan kawasan pelancongan tampak sepi tanpa kehadiran pelancong dari luar Melaka.

Malah, hampir dua jam berada di jalan utama yang sebelum ini menghadapi kesesakan setiap kali tiba hujung minggu turut memperlihatkan situasi lengang dan lancar sepanjang perjalanan.

“Pendapatan kami sebagai penarik beca memang turun 80 peratus, dah dua minggu dah macam ini, saya memang risau bagaimana nak hidup.


Kerajaan minta KKM umum keputusan rentas negeri sempena Aidilfitri lebih awal

JOHOR BAHRU 10 April. – Kerajaan akan meminta Kementerian Kesihatan (KKM) membuat pengumuman lebih awal mengenai keputusan sama ada membenarkan rentas negeri sempena sambutan Aidilfitri.

Menteri Kanan (Keselamatan) Datuk Seri Ismail Sabri Yaakob berkata, pengumuman lebih awal akan memudahkan orang ramai membuat persiapan dan mengurangkan kesesakan pembelian tiket pengangkutan awam.

“Perkara ini di bawah KKM dan mereka yang akan membuat penilaian risiko,” katanya pada sidang akhbar selepas Majlis Minum Petang bersama warga Pusat Latihan Tempur Tentera Darat (Pulada) di Ulu Tiram, di sini hari ini.

Pada majlis itu beliau mengumumkan kerajaan memperuntuk kira-kira RM1.34 juta bagi tujuan menaik taraf pembangunan dan kemudahan asas di Pulada termasuk membaik pulih masjid, pagar serta penginapan.


Raih perak, Azizulhasni tidak dapat kawal tangisan

TOKYO 8 Ogos – Di hadapan khalayak, Datuk Azizulhasni Awang kelihatan tenang selepas final acara keirin lelaki pada hari terakhir Sukan Olimpik Tokyo 2020 di Velodrom Izu, Shizuoka hari ini.

Pelumba berusia 33 tahun itu tetap tenang menjawab semua soalan dilontarkan kepadanya semasa ditemu bual wartawan selepas perlumbaan walaupun beliau benar-benar kecewa selepas menduduki tempat kedua di belakang Jason Kenny dari Great Britain.

Ketika temu bual, Azizulhasni sekali sekala kelihatan sedih dan mengalirkan air mata kerana gagal menyumbangkan pingat emas pertama Malaysia di pentas Olimpik, apabila memenangi pingat perak.

Namun, ketika bersemuka dengan Menteri Belia dan Sukan Datuk Seri Reezal Merican Naina Merican, Presiden Majlis Olimpik Malaysia Tan Sri Mohamad Norza Zakaria dan Ketua Pengarah Majlis Sukan Negara (MSN) Datuk Ahmad Shapawi Ismail, pelumba kelahiran Dungun, Terengganu itu jelas tidak dapat menyembunyikan kesedihan.

“Saya minta maaf sangat-sangat,” katanya yang meraih pingat Olimpik pertamanya pada edisi Rio 2016 dengan pingat gangsa dalam acara keirin, selepas gagal melayakkan ke peringkat akhir temasya Beijing 2008, dan menduduki tempat keenam dalam edisi London 2012.

Reezal Merican dan Mohamad Norza kemudian memujuk Azizulhasni sambil menyatakan beliau sudah memberikan yang terbaik dan pencapaian itu menjadi kebanggaan negara.

Pada saingan hari ini, Azizulhasni mendapat tempat kedua dalam acara keirin lelaki selepas ketinggalan 0.763 saat di belakang pelumba Great Britain itu yang mempertahankan kemenangannya di temasya Olimpik Rio pada 2016.

Ditanya sama ada beliau akan terus bersaing pada Olimpik 2024 di Paris, Azizulhasni berkata, mengikut perancangan memang beliau berhasrat bersaing pada temasya sukan itu.

Namun Azizulhasni berkata selepas temasya Olimpik Tokyo, beliau ingin berehat terlebih dahulu selepas pelbagai suka dan duka ditempuhinya sebelum beraksi pada temasya sukan di Tokyo itu.

“Semasa saya hendak berlepas ke Tokyo, saya dapat tahu ayah saya pula dimasukkan ke Hospital Kuala Terengganu kerana diserang mild strok. Tetapi saya perlu laksanakan tanggungjawab saya kepada negara,” katanya.

Beliau turut meminta maaf kepada seluruh rakyat Malaysia kerana gagal menyumbangkan pingat emas pertama kepada Malaysia walaupun sudah melakukan yang terbaik sehinggalah di saingan final.


Amaran ribut petir sebelah petang di Melaka, tiga negeri pada 5-7 Feb

Ramalan ini susulan analisis kaji cuaca dikeluarkan oleh MetMalaysia bersama dengan Pusat Ramalan Cuaca Julat Sederhana Eropah (ECMWF) dan Sistem Ramalan Global (GFS) yang menunjukkan luruan angin timuran di rantau negara hingga 9 Feb ini.

MetMalaysia dalam kenyataan hari ini turut meramalkan cuaca lembab dan hujan di beberapa daerah pesisir negeri pantai timur Semenanjung iaitu Kelantan, Terengganu dan Pahang pada sebelah pagi.

Amaran angin kencang dan laut bergelora (kategori pertama) juga telah dikeluarkan bagi perairan Laut China Selatan dan Laut Sulu berkuat kuasa hingga 7 Feb ini. – BERNAMA


Malaysia jana RM4.8 bilion menerusi 80,000 digital nomad

BANDA HILIR 10 Mac – Malaysia dijangka meraih pulangan ekonomi lumayan sehingga RM4.8 bilion dengan sasaran kehadiran 80,000 nomad digital ke lebih 2,000 hab De Rantau seluruh negara menjelang 2025.

Ketua Pegawai Eksekutif Perbadanan Ekonomi Digital Malaysia (MDEC), Ts. Mahadhir Aziz berkata, program di bawah Program Mangkin Malaysia Digital (PEMANGKIN) itu mensasarkan hab De Rantau akan menjadi pilihan 2,000 nomad digital menjelang hujung tahun ini.

“De Rantau turut memberi faedah melalui perkongsian maklumat, kepakaran dan kemahiran kepada pasaran tenaga kerja dengan nomad digital dari seluruh dunia.

“Setakat ini ada 807 hab De Rantau seluruh Malaysia yang telah berdaftar, daripada jumlah itu 42 adalah dari Melaka,” katanya pada sidang media selepas Majlis Pelancaran De Rantau @Melaka di sebuah hotel, di sini, hari ini.

Hadir sama, Setiausaha Kerajaan Negeri (SUK), Datuk Wira Zaidi Johari, Exco Pendidikan, Teknologi dan Telekomunikasi negeri, Datuk Rais Yasin dan Exco Perpaduan, Penerangan, Sumber Manusia dan Hal Ehwal Pengguna negeri, Ngwe Hee Sem.

Mengulas lanjut, Ts. Mahadhir berkata Melaka dipilih sebagai hab De Rantau kerana lokasinya yang strategik selain bersesuaian dengan reputasi sebagai sebuah negeri pelancongan.

“Melaka bukan sahaja maju daripada sektor pelancongan malahan memiliki infrastruktur yang baik, tenaga kerja berkemahiran, ekosistem perniagaan kondusif, daya tarikan sejarah dan budaya yang mampu untuk menarik lebih ramai nomad digital, seterusnya pelabur ekonomi digital.

“Lokasi De Rantau seterusnya adalah di Ipoh, Perak, Johor Bahru, Johor, Kota Kinabalu Sabah dan Kuching, Sarawak yang akan dilancarkan pada tahun ini juga,” katanya.


Highlanders juara Liga Ragbi Melaka

KLEBANG 26 Mac- Pasukan Highlanders dinobat sebagai johan kategori Cup pada Kejohanan Ragbi Liga Melaka 15’s 2022 yang diadakan di Padang Klebang, hari ini.

Manakala bagi kategori Plate, pasukan Bukit Beruang Rugby Club (BBRC) muncul johan dengan mata 24 berbalas 12 menewaskan pasukan Melaka Police Rugby Club (MPRC).

Dalam kejohanan itu juga, Muhammad Danial Haziq Sazali daripada pasukan Highlanders turut membawa pulang wang tunai RM150 dan jersi apabila muncul sebagai pemain terbaik perlawanan akhir.

Hadiah kemenangan disampaikan oleh EXCO Pembangunan Belia, Sukan dan Pertubuhan Bukan Kerajaan (NGO) VP. Shanmugam dan Presiden Ragbi Melaka, Datuk Hameed Mytheen Kunju Basheer.


Menyamar jadi orang awam uji integriti pegawai, anggota polis bertugas di lapangan

Pengarah JIPS Bukit Aman Datuk Azri Ahmad berkata ujian integriti merupakan pemerhatian, pemantauan dan penyamaran yang melibatkan anggota serta pegawai polis menyamar sebagai orang awam.

“Pelaksanaan ujian integriti ini mampu menutup ruang dan peluang berlakunya kes rasuah dalam kalangan pegawai dan anggota polis di samping meningkatkan keyakinan masyarakat umum terhadap PDRM.

“Selain itu, dalam menangani isu rasuah ini, JIPS juga akan memperkasakan sistem kawalan disiplin dan dadah (SKDD) yang diperkenalkan sejak 1979,” katanya kepada Bernama baru-baru ini.

Menurutnya SKDD merupakan satu instrumen pengawalan dan penyeliaan yang bersistematik untuk memantau gaya hidup, pemilikan harta dan kegiatan negatif termasuk penyalahgunaan dadah, rasuah, judi, maksiat serta sebarang pelanggaran tata kelakuan lain.

Azri berkata sejajar dengan usaha itu, JIPS memantau pelaksanaan SKDD bagi memastikan warga PDRM menghindari kegiatan negatif sekali gus memelihara kewibawaan PDRM sebagai organisasi penguatkuasan undang-undang yang unggul dan dihormati.

“Usaha untuk menangani rasuah melibatkan pengukuhan integriti warga PDRM melalui pembangunan, pencegahan dan pemulihan dengan menumpukan pemerkasaan integriti dalam kalangan pegawai dan anggota polis melalui pendekatan kerohanian serta psikologi.

“JIPS mahukan pegawai dan anggota polis menjauhi rasuah bukan kerana takut kepada tindakan undang-undang dan peraturan tetapi takut untuk melakukan perkara itu kerana kesedaran sendiri (kawalan kendiri),” katanya.

Oleh itu, beliau berkata JIPS sentiasa bekerjasama dengan Suruhanjaya Pencegahan Rasuah Malaysia bagi bergabung idea merangka modul latihan pembangunan modal (integriti) terutama kepada pelatih-pelatih yang sedang mengikuti kursus asas kepolisan di pusat-pusat latihan polis.

Azri berkata JIPS juga memberi penekanan dan gerakan berterusan menerusi kursus, latihan dalam perkhidmatan serta program kerohanian kepada semua lapisan warga PDRM sama ada di peringkat petugas barisan hadapan mahupun pegawai pembuat keputusan.

“Sasaran utama adalah kepada warga PDRM yang dikenal pasti mempunyai permasalahan secara berterusan termasuk pengurusan stres serta emosi dalam kehidupan seharian khususnya semasa penugasan,” katanya.

Menurutnya usaha itu bagi memastikan konsep hukuman ke atas akauntabiliti penyelia atau ketua dipraktikkan secara tegas agar semua arahan dikeluarkan dipatuhi anak buah masing-masing. – BERNAMA


Rakyat diseru perkukuh azam, membugar semangat perpaduan sebagai satu keluarga

KUALA LUMPUR 16 Sept – Perdana Menteri Datuk Seri Ismail Sabri Yaakob menyeru seluruh rakyat dari Semenanjung, Sabah dan Sarawak membulat tekad, memperkukuhkan azam dan membugar semangat perpaduan sebagai satu keluarga yang berjaya dan dihormati sempena sambutan Hari Malaysia hari ini.

Menerusi hantaran di Facebook rasminya, Ismail Sabri berkata biarpun terpisah dengan Laut China Selatan, penyatuan bersama Sabah dan Sarawak telah membina sebuah negara bangsa berjaya dan berdaulat serta Keluarga Malaysia yang tinggal dalam semangat harmoni.

Beliau berkata Malaysia yang terbentuk pada 16 September 1963, masih utuh sebagai sebuah negara yang aman, merdeka dan berdaulat di bawah naungan Yang di-Pertuan Agong sebagai Payung Perpaduan Negara.

“Terbinanya sebuah negara bangsa yang disebut dengan bangga sebagai negara Malaysia, adalah hasil capaian kemerdekaan Tanah Melayu 64 tahun lepas, kemudiannya terbentuk Malaysia enam tahun kemudiannya bersama-sama Sabah dan Sarawak tercinta.

“Hari ini, Keluarga Malaysia ini diwarnai dengan warna-warni yang disatukan, dengan penghormatan dan rasa bangga untuk ibu pertiwi. Kepada Keluarga Malaysia yang amat saya sayangi, Selamat Hari Malaysia!,” katanya sambil menyertakan tanda pagar #KeluargaMalaysia #BekerjaBersamaRakyat.


Kereta mewah tergelincir masuk sungai

MELAKA TENGAH 20 Julai – Seorang peniaga kafe terselamat apabila kereta mewah dipandunya terbabas masuk ke dalam Sungai Nibong di sini, semalam.

Ketua Polis Daerah Melaka Tengah, Asisten Komisioner Christopher Patit berkata siasatan awal dalam kejadian pada jam 4.20 petang itu mendapati lelaki berusia 37 tahun itu dalam perjalanan dari arah Batu Berendam menghala ke Taman Kerjasama, Bukit Beruang melalui jalan Sungai Nibong.

“Ketika dia rapat ke bahu jalan, kereta dipandunya tergelincir masuk ke dalam sungai namun dia sempat keluar dari kereta terbabit untuk menyelamatkan diri,” katanya ketika dihubungi di sini, hari ini.

Mengulas lanjut, beliau berkata, siasatan lanjut di lokasi kejaedian mendapati jalan terbabit lurus dan tiada garisan jalan manakala keadaan cuaca baik serta tidak hujan.


Lelaki lemas, rakan masih hilang di Lata Hammer

KUANTAN, 28 Mac – Seorang lelaki ditemukan lemas manakala rakannya masih hilang semasa mandi di kawasan air terjun Lata Hammer di Bentong, hari ini.

Timbalan Pengarah (Operasi) Jabatan Bomba dan Penyelamat Malaysia (JBPM) Pahang Ismail Abdul Ghani berkata mayat Hairul Zaman Abdul Jalil, 22, dari Kampung Changkat di Gombak, Kuala Lumpur ditemukan pada pukul 8.16 malam tadi.

“Operasi mencari dan menyelamat seorang lagi mangsa akan bersambung esok ekoran cuaca sudah gelap,” katanya dalam kenyataan di sini hari ini.